Марина ЦВЕТАЕВА БАЛЬМОНТ ҲАҚИДА СЎЗ – Jahon adabiyoti\nШоирлик чексизликдир, у ҳақда сўзлаш қийин. Шоирлик қаердан бошланади? Қаерда тугайди?\nҲамма нарсани ўз қарашларим асосида чегаралайман, аммо улар ичида чўнтагида бир мири йўқ ғирт шоир – Бальмонт ҳақида бир нарса дея олмайман.\nКулманг, жаноблар. Мен на Есенин, на Мандельштам, на Маяковский, на Гумилёв, ҳатто Блок ҳақида ҳам шундай демаган бўлардим. Чунки уларда шоирдан ташқари яна катта-кичик, яхши-ёмон нимадир бор эди. Ахматовада ҳам шеърларидан ташқарида илтижолари яшарди.\nБальмонтнинг эса шоирдан бошқа ҳеч нарсаси йўқ. Бальмонт хос ва мос шоир. Шунинг учун ҳам уйидагилар уни сўрашса: “Шоир ухлаяпти” ёки “Шоир тамаки олгани чиқди” – дейишади. Бунинг кулгили ёки изоҳталаб жойи йўқ. Дейлик, ухлаяпти, у кўраётган тушлар ҳам – шоирники, тамакига чиқди, дўкондор уни растасида кўриб ажабланмайди, нима учун келганини билади.\nБальмонтнинг ҳар бир хатти-ҳаракати, сўзи – муҳр – юлдуз.\nТалаб этган эмас ҳали шоирни\nАполлон муқаддас қурбонликка, бу\nҒала-ғовур дунё ташвишларига\nБола кўнгли билан чўкиб кетган у.\nСукутда илоҳий илҳом париси,\nШирин тушлар қалбга бағишлар лаззат.\nБалким ҳақир дунё болаларидан,\nБаридан нотавон, арзимас ва паст.\nБулар Бальмонт ҳақида эмас. Аполлон Бальмонтни ҳамиша талаб қилган. Бальмонт ҳеч қачон ғурбат дунё ташвишларига кўмилиб қолмаган, унинг илоҳий илҳом париси тинмаган, қалби ширин тушлардан лаззатланмаган, ҳақир дунё болалари ичида Бальмонт ҳеч қачон нотавон бўлмаган, умуман, улар ичида ҳеч қандай боғлиқлик йўқ, унинг ўзи эса нотавонлик тушунчасидан йироқ яшаган.\nБилмадим, билмадим, нимадир – нафрат,\nМенда ҳеч кимсага йўқ гина-кудрат.\nОжиз лаҳзаларда гар чексам ҳасрат,\nҲатто душманимга сочолдим ҳайрат.\nАниқликни олайлик. Бальмонт ундан бутунлай ва энг баланд даражада холи, ҳатто кундалик ҳаётий суҳбатларда ҳам: “Марина, мен сенга чақа олиб келдим”, – дерди. Унинг пуллари чақа эди, арзимас қоғоз банкнотлар – червон, оддий пул. У франклар ва сўмлар олдида ўзини ерга урмасди, ростини айтсам, у бундай ҳаёт билан таниш эмас эди, уни билмасди.\nКламар, Париж ташқарисидаги шаҳарча. Бальмонтни узоқ танаффусдан сўнг катта кўчада учратиб қолдим. Шаҳар атрофи, бундай жойни ҳамма ерда кўриш мумкин. Қувонч, қўл сиқишлар, дийдор, дўстона гиналар, ҳайрат… “Шунча пайт қандай яшадинг? Тузукмисан? – “Марина, мен жуда бахтли эдим, икки ой кўҳна Ҳиндистонда бўлдим”.\nБўлган. Ҳаммаси шу.\nБальмонт билан ҳамиша эртакдагидай. У қачонлардир “Тоғ чўққилари”да туриб, шундай деган эди: “Ҳаёт йўллари бой”. “Ҳа, агар унда Бальмонт билан кетсанг”, – қўшиламан.\nМен тез-тез Бальмонтнинг баландпарвозлиги ҳақида эшитиб қоламан.\nҲа, бу – энг яхши сўз.\nУ юксакларда учиб юради, пастлашни истамайди. Хоҳламайдими ёки уддалай олмайдими? Мен ер ҳамиша Бальмонт оёқлари остида юксалиб туради, деган бўлардим.\nАгар Бальмонт хонада бўлса, хона қўрқинчли.\nТуғилганимдан буён ҳеч кимдан қўрқмаганман. Фақат икки одам бундан мустасно: князь Сергей Михайлович Волконский (унга “Ўқувчи” номли шеъримни бағишлаганман ) – ва Бальмонт.\nҚўрқардим, қўрқаман, қўрққаним учун ҳам бахтлиман.\nМен эркин одам учун қўрқаман.\n“Қўрқувим” – даҳшатни англаш, ўзига-ўзи зиён етказиш эмас, балки илоҳий назарларга тушиб қолишни англатади. Бироқ князь Волконский ва Бальмонт ўртасида қандай боғлиқлик мавжуд? Қўрқувдан бошқа ҳеч нарса йўқ. Қўрқув ҳайратланишдир. Бир воқеани ҳеч унутолмайман.\n1919 йил. Москва. Қиш. Мен ҳар доимгидай Бальмонтларникига келдим. Бальмонт совуқ хонада аёлларнинг шотландча рўмолига ўраниб ётарди.\n– Албатта, чеккинг келаяпти-я?\n– Унчаликмас…( кўнгилда эса изтироб).\n– Мана, ҳафсала билан чек. Трубка паришонхотирликни ёқтирмайди. Муҳими, гапирма. Кейин гапирасан.\nЎтирдим, ҳафсала билан ичимга тортаман, лекин ўхшамайди.\n– Кириб келишинг билан юзингда шундай изтироб кўрдимки, Марина, анча пайтдан буён чекмаганингни тушундим. Эсимда, бир куни Тинч уммонда…\nСўзлай бошлайди. Мен чекмасдан, қўрқув ичида ҳафсала билан тортаман. Бальмонт буни сезиб қолмасмикан, деган хавотирдаман.\n– Ана, чекиб бўлдинг. Энди бер.\nБальмонт трубкада тамаки тўла эканлигини кўриб:\n– Ҳеч қанча чекмабсан-ку…\n– Йўқ… шундай сал-пал…\n– Ахир, у ўчиб қолган, сен уни ҳатто ёқмабсан ҳам. (Трубкани текшириб кўради.) Мен тамакини яхшилаб майдалаганман! Марина, сени яхши кўрганимдан шунчалик кўп солиб юборибманки, у ёнолмабди! Трубка меҳр-муҳаббатга тўлиқ эди. Бечора Марина! Нимага менга айтмадинг?\n– Чунки сендан қўрқаман!\n– Мендан қўрқасан? Елена, Марина мендан қўрқаркан. Негадир бу менга ёқаяпти. (Қадрдоним, мен сендан қўрққаним йўқ, бир лаҳзага бўлсаям, сени хафа қилолмайман. Ахир, трубка меҳрга тўла.)\nБальмонт менга ҳамиша охиргисини берарди. Нафақат менга, ҳаммага. Сўнгги трубка, сўнгги пўстлоқ, сўнгги ўтин, сўнгги гугурт.\nАчинганидан эмас, очиқкўнгиллигидан. Туғма олийжаноблик.\nХудо бермаса бўлмайди. Подшо бермаса бўлмайди. Шоир бермаса бўлмайди.\nБироқ у олишни эплай олмасди. Бир воқеа ёдимда. Кўчадан ҳаяжонланиб кириб келди, лекин таъби хира, ўзида эмас.\n– Марина! Елена! Мирра! Мен ҳозир шундай даҳшатли, шундай ажойиб бир иш қилдимки, ҳатто оқибатда афсусланаяпман.\n– Волхонка бўйлаб кетаётган эдим. Кимдир мени чақирди, аёл овози. Қарадим, машинада ясанган, чиройли, ёшгина, худди мафтункор швед қизидай, эсингдами, Елена, биз у билан пароходда гўзал оқшомни бирга ўтказган эдик? Ўша. Машинани олиб келди. Ўтирдим. Суҳбат. Лаҳзалар учмоқда. У ҳаяжонда. Мен ҳам. Лаҳзалар учмоқда.\nБирдан қарасам, жуда узоқлашиб кетибмиз, тўғрироғи, мен уйдан анча олислаб кетибман, қайтиш амри маҳол. У эса қўлларимдан ушлади, сочларининг уч-учларигача қизариб кетди – шимол аёлларигина шундай қизарадилар: “Константин Дмитрович, менга очиғини айтинг, буни сиздан сўраётганим учун узр: қандай яшаяпсиз? Мен сизга нимадир… менда ҳамма нарса бор: ун, қанд, ёғ, шу кунларда жўнаб кетаман…”\nШу ерда, Марина, даҳшатли иш қилдим: “Йўқ”, – дедим. Менинг ҳамма нарсам бор, дедим. Марина, мен фақат нафас олардим. Чунки ўша пайтда менда ҳамма нарса бор эди: ажойиб машина, ҳамроҳим – малоҳатли, ёш, олийҳиммат, сочлари тилларанг аёл… Биз юрмасдик, учардик… Кутилмаганда ун, ёғ? Қандай қилиб шундай учрашувни ўлдирардим? Кейин эса кеч бўлди. Марина, қасам ичаман, унга ўн марталаб айтгим келди: “Ҳа, ҳа. Ун, қанд ҳам, ёғ ҳам, ҳаммаси керак”. Чунки менинг ҳеч нарсам йўқ. Мутлақо! “Унда сизни уйингизга олиб бориб қўйишга рухсат беринг, қаерда яшайсиз?” Марина, яна тузатиб бўлмас иш қилдим: унга айтдим: “Шу ерда”. Покровканинг ўртасига чиқдим. Кутилмаганда бир-биримизни қучдик. Кеч кириб қолди. Энди ҳаммаси тугади. Мен уни қаерда яшашини билмайман, у эса мени…\nИлк бор учрашганимиздан буён ўн тўққиз йил ўтибди. Бальмонтни ҳеч қачон, бир дақиқа ҳам кундалик ташвиш билан яшаганини кўрмаганман. Ўн тўққиз йиллик мулоқотдан сўнг ҳам мен Бальмонтга кўниколмадим. Ўн тўққиз йиллик эҳтиром тўлқинлари камаймади. Бальмонт ҳузурида ўзингни доим олиймақомда ҳис этасан. Унинг қаршисида мен ўзгача кайфият ва иштаҳа билан тановул қиламан. Бальмонт билан қуритилган нон – ҳақиқий нон, картошка – москваникими, кламарникими фарқи йўқ – тўкин зиёфат.\nЁхуд Бальмонт бор жойда олий даражадаги мавжудлик мужассамдир.\nБу илоҳий титроқни фақат князь Волконский ва Бальмонт қаршисида туяман. Буни ҳатто гўдак ўғлим ҳам ҳис этади.\nБунга адабиёт заҳматининг алоқаси йўқ. Муҳожирни адабиётчилардан ками борми?\nНиҳоят, менинг муносабатим ҳам ўғлим учун ҳеч қандай роль ўйнамайди. Замонавий бола, эҳтимол, барча даврлар боласи, соғлом бола учун ота-она намунаси… яхшиси, давом эттирмайман. Йўқ, на кексалик, на шон-шуҳрат, на итоаткорлик мустақил ва анчайин гап уқмас болани ўзини дадил тутишга, саволларга тез ва аниқ жавоб беришга мажбур қилолмайди. Аксинча, куч унинг номи, шахси, юксаклиги, улуғворлигидадир.\nБальмонтнинг шавкати ҳақидаги сўзлар тез-тез қулоғимга чалинади, яхшилар ҳам гапиришади. Миш-мишларни биринчи ва охирги марта тилга оламан. Биринчидан, шоир ҳеч кимнинг олдида савлат тўкиб ўтирмайди, қани – унинг мусаввири? Иккинчидан, бунга ҳожат йўқ: чунки у шунчалик кўзга яқинки, иложи борича одамларнинг кўзига ташланмай ўтиб кетишни истайди.\n“Валерий Брюссов бўлишни истамасдим” ёки “Умрим бўйи ҳамма қатори яшаб ўтишни хоҳлардим” – Борис Пастернак. Агар шоир савлат тўкса, унинг акси ҳам мавжуд, яъни у сезилмайди.\nКўп ҳолларда савлат ўрнида шоир табиатини қабул қилишади, бу оддий одамлар учун ғалати туюлади. Масалан, “эн” ва “ин” товушларини Бальмонт димоғида айтарди. Ҳа, Бальмонт уларни бошқача талаффуз қиларди, бу товушлар унда бўғиқ йўлбарсникидай жарангларди. Яна унинг қадам ташлашлари ҳам бошқаларникига ўхшамасди, ўзгача. Агар у сўзларни ҳамма қатори талаффуз этганида ҳайратланган бўлардик. У эса энг оддий сўзни ҳам ўзгартирмай, тўлиқ ва ўзига хос айтади.\nБундан ташқари, жаноблар, бошқаларга қараганда шоирда қон кучлироқ тилга киради: аждодлар. Бу итларникидан қолишмайди. Литва булоқлари Бальмонт “савлати”даги ўзига хосликни ифодалайди.\nБошни баланд тутмоқ? Бироқ Яратганнинг ўзи уни кўтариб қўйган. Йигирма ёшида мана бу сатрларни ёзган одам бошини итоаткорлик билан эгиб юролмайди:\nКўраман, англайман, титрайман пинҳон,\nБиламан, қайлардан келмоқда бўрон.\nГар ўзга кўзларга боқсам, ногаҳон\nЮмиб олажакдир кўзин бегумон.\nШу ердан Бальмонтнинг мен ҳаётда кўрган энг довюрак қарашлари бошланади. Аниқроғи: қарашлар – шеърлар. Яна: форс шоири кунгабоқар тили билан шундай дейди: “Кимдаким қуёшга тез-тез тикилса, бошини ҳаммавақт баланд тутади”.\nЯна бир нарса: савлат тўкмоқ – табиатга зид. Бальмонтнинг табиат ҳақидаги сўзлари ҳаётидаги энг муҳим ва даҳшатли дақиқаларида айтилган.\nИкки йил бурун. Ўша – Кламар. Бальмонт кўриш қобилияти заифлашаётганидан азият чекарди: титрар, кўзлари милтиллар, жимирлар… У қўлимдан ҳарфлари йирик-йирик китобни олди.\n– Андре Шенье. Мен бу учрашувни қачондан буён орзу қиламан! Бироқ ношир дўстим 1830 йилда кўзларимни ҳисобга олмади.\nҚуёшли кун. Даричам ёнида турибмиз.\n– Марина! Мени ақлдан озибди дема! Агар кўр бўлиб қолсам, буни қабул қиламан. Чунки бу – табиат. Мен ҳамиша унинг қонуниятлари билан яшадим.\nМен ўзимнинг қизғин миннатдорчилигимни доктор Александр Петрович Прокопенкога билдирмоқчиман. У Бальмонтни садоқат, ўзаро яқинлик, самимият билан даволади, ҳаётининг сўнгги даврини нур билан безади. Мен сизларни бир-бирингизга туҳфа қилганимдан бахтлиман.\nЖаноблар, мен ҳали ҳеч нима айтолмадим. Бу кечада кўз юммасдан тирик Бальмонт, содиқлиги, ўн тўққиз йиллик мулоқот бахти, ҳеч ким тушунолмаган ва ҳеч қаерда муҳрланмаган шоир ҳақида гапиришим мумкин эди. Унга атаб эсдалик дафтар тутганман, барини ёзиб борганман, у миннатдорчилик туйғуларига лиммо-лим.\nСўзимни энг муҳим ва зарур фикрларим билан тугалламоқчиман.\nБальмонтга ёрдам зарур.\nБальмонт – Худо ёрлақаган шоир ва жуда катта заҳматкаш.\nБальмонт – 35 та китоб муаллифи, яъни 3750 саҳифалик босма китоблар. 20 та насрий китоблар яратди, улар 5000 босма саҳифаларда, яна қанчаси – сандиқларда.\nБальмонтнинг таржималари рақамларда 10 000 дан ошиқ саҳифаларни ташкил этади, булар – фақат чоп этилганлари. Бундан ташқари, Бальмонт сандиқлари – (эски, машҳур, изтиробли) қўлёзмалардан титраб туради, барча қўлёзмалар тайёр.\nМен унинг бу сўзларини қулоқларим билан эшитганман. Бальмонт ўн саккиз ёшидан, у тенгилар ўйнаб-кулиб, севиб-севилиб юрган бир пайтда луғатлар билан дўст тутинди. Ўн бешта луғатда ўн бешта халқ яшарди. Рус тилшунослигини ўзлаштирди, унинг хазиналарини бойитди, барчанинг умумбашарий миннатдорчилигига мушарраф бўлди.\nАгар шундай улуғ рус шоири ўз Ватанидан ташқарида қолиб кетса, қайтолмаса, бунинг улкан уволи муҳожирликка ёзилади, мабодо у шоир учун қўлидан келганини, ундан ҳам ортиғини қилолмаса…\nБальмонтдан миннатдор бўлиш – бизнинг биринчи вазифамиз, кўмаклашиш эса – ҳар кимнинг ўз виждонига ҳавола…\nБальмонтга табиат, одамлар билан мулоқот, ўз хонаси бўлса бас! – бошқа нарса керак эмас…\nУ – бемор, бироқ Бальмонтлигича қолди.\nУ ҳар куни ёзув столига ўтиради.\nАгар ҳозир у ҳақда ёзишсайди, энг ажойиб китоблардан бири яратилган бўларди.\nУ касал ҳолида ҳам ўтган йилги Пасха нонуштасини эслади. Биз етти йилдирки, елкама-елка нотаниш катта боғ ичидаги трубали уй черковида – ёш япроқлар, юлдузлар остида, қоғозли фонуслар билан кутиб оламиз. Бальмонт буларни қандай гапирганини ҳеч қачон унутмайман.\nСўзимни тугатаётиб, бир воқеани айтиб ўтмоқчиман. Ўтган 1935 йил баҳори. Бальмонтда касаллик бошланган. Кламар. Мен унинг соғлигини билгим келади, аммо ичкарига киришга ботинолмайман, бор-йўғи чорак соат вақтим бор, кириш мумкин – кейин чиқиб кетолмайсан. Бальмонт ҳечам қўйиб юбормайди. Бизникига биздан сал олисда яшайдиган таниш хоним турмуш ўртоғи билан келган эди. Ундан фақатгина кириб, аёлидан Бальмонт аҳволини сўраб чиқишни сўрадим. Хоним – бўлғуси шифокор кетгач, унинг турмуш ўртоғи ва ити билан шоир уйига бир қадам жойда – далада кутаяпман.\nТурибмиз, кутаяпмиз. Ўн дақиқа ўтди, ўн беш, йигирма. Ярим соат ўтди ҳамки, – ундан дарак йўқ.\n– Мен кириб кўрай-чи… Марина Ивановна, марҳамат қилиб, итимга қараб туринг. Мен ҳозир! Унинг исм-шарифи?\n– Константин Дмитрович.\nБегона ит билан бирга турибман. Кутаяпмиз. Ўн дақиқа, ўн беш, йигирма (мен борадиган жойларимга кечикиб бўлдим) – қирқ дақиқа ўтди… худди эртакдагидай… биттаси кетди, ортидан иккинчиси, энди учинчиси… Мен итни қидирувга жўнатсаммикан, деб ўйлай бошладим. Яхши турибмиз, деб фақат тилда айта оламан. Ит жойида тинч туролмайди, сакрайди, отилиб тизгиндан чиқиб кетаман, дейди. Кутилмаганда у қўлимдан сирғалиб чиқди: эгасининг олдига чопди.\nУнинг ортидан югураман:\n– Нима бўлди, жаноблар? Худо ҳаққи! Нима бўлди?\n– Ҳеч нима, Марина Ивановна, ҳаммаси жойида, у аъло кайфиятда.\n– Узоқ қолиб кетдингиз? Ҳамма ишларимга кечикдим, қирқ дақиқа ўтди.\n– Қирқ дақиқа? Бўлиши мумкин эмас! Кечиринг, худо ҳаққи! Сезмай қолибмиз! У билан суҳбатлашиш шу қадар қизиқки, мен ҳали ҳаётимда бундай одамни учратмагандим. У мендан бирдан сўради: “Сиз собиқ офицермисиз?” – Мен: “Қачонлардир бўлганман”. – “Мен ҳар бир жангчини ҳурмат қиламан, лекин урушни ёмон кўраман”. Мендан урушдан кейин қаерда бўлганимни суриштирди. Булғорияда, дедим. У булғорлар ҳақида шундай сўз бошладики, ҳайратланасиз. Умуман, ёзма адабиётимиз, ҳатто насронийлик ҳам ўша томонлардан келган, ажойиб халқ! У айтганидек, ҳамма халқлар бирдек ажойиб. Ҳар бир халқ бетакрор ва беқиёс. У менга нима учун шундайлигини тушунтирди. Оддий халқ … у – ажойиб! Агар у шундай бўлмаганида, у халқ эмас, оломонга айланарди.\nМенга Булғория ҳақидаги китобни совға қилди – у мени булғордай қабул қилди. Унинг китоб жавонларидаги саришталикни кўриб, ҳайрон қолдим, Марина Ивановна! Шундай борди-ю, худди тушмуғи билан илгандай олди-қўйди… шу ерда ўзимни тутиб туролмадим: “Тўғриси, Константин Дмитрович, ёзувчилар ҳаётида тартиб бўлмайди, деб ўйлагандим”. “Бу, олийҳиммат дўстим, ғийбатчиларнинг гапи, уларни маданиятсиз ва виждонсиз одамлар тарқатадилар. Мия тиниқ ишлаши учун стол тоза бўлиши керак. Миянгда тиниқлик бўлса, столинг озода туради”. Ижодининг илк кунларидан сўз бошлади: зулматдан таралган нур ва сув қаттиқлиги… Биринчи тартиб. Бир юнон файласуфини эслади: саноқлар ва юлдузлар… Мен фалсафани чуқур билмайман, лекин уни тушундим. Шоирлар фақат шеърдан гапиришни билади, деб юрарканман – қаёқда! Ҳамма нарсани билади, унда худди юзта профессор бордай – яна қанақа профессорлар! Ҳаммаси оддий ва зериктирмайди – ҳар бир сўзни кўзинг билан кўрасан (аёлига қараб)… Албатта, бу тиббиёт иши, менинг тишим ўтмайди. (Марина Ивановна, айиқдай соппа-соғман, ҳатто тишларим оғримаган!) – бироқ у соғлом фикрлайди, ҳеч қандай руҳий касаллик йўқ, худойим бизни ҳам кексайганимизда шундай тиниқ ақлдан айирмасин.\n– Унинг боши чиройли экан! Даҳлиз қоронғу, у хонанинг бўсағасида тўхтади, юзи кўринмайди, боши атрофида ёруғлик. Бошида мен киришни истамадим, сиз айтгандай, секингина Елена Константиновнани чақирдим. Биз зинада турардик, шивирлашаяпмиз. Кутилмаганда овоз:\n– Мен нотаниш овозни эшитаяпман, аёл шивири. Ким келди?\nКиришга тўғри келди. Тушунтираман: Марина Ивановна мендан қандай аҳволда эканлигингизни билиб чиқишни сўради, сизга нимадир керакми – у келолмайди…\nУ илтифот кўрсатди:\n– Ичкарига киринг, киринг, меҳмонлар келса, хурсанд бўламан. Айниқса, Маринадан.\nҚаршимдаги эшикни очиб, мени ҳурмат билан хонага таклиф этди…\nУ нақадар ёш! Кўзлари ёш, шаффоф. Тик боқади! У оқ сариқдан келган, деб ўйладим, фақат сал кейинроқ соч-соқоли оқарганини пайқадим, борлиғида аллақандай ўзига хослик мавжуд, соддалик ва айни пайтда улуғвор. Юрагим тез уриб кетди, ҳозир ҳам шундай. Столи шу қадар батартибки! Китоблар, дафтарлар – ҳаммаси қат-қат терилган, қаламлар тарашланган, учланган. Сиёҳдон ярқирайди, бирон бир жойда кераксиз қоғоз кўрмайсиз. Сиз ҳақингизда: “Менинг синглим бўлмаган. У – менинг синглим.” Сизлар билан бирга Москвада яшаганликларингизни эслади. Сиз квартира калитини йўқотиб қўйгансиз, шунда у сизни безовта қилмаслик учун зинада тонг оттирган экан.\nУ шеърлар ўқиди – ҳайратомуз. Жодугар кампир, қўрқоқлар, Россия ҳақида… аввал ёддан, кейин китобдан. Мен китобни кўрмоқчи эдим, у берди. Ҳарфлар мунчоқдай терилган! Ҳозиргина босмадан чиққандай.\nУ менга дастхат ёзиб берди ва совға қилди. Мана ўша китоб.\nДаладамиз: бўлғуси шифокор аёл, собиқ офицер, кулранг ит ва мен – шеърлар ўқидик. Ўзимизга келганда, яна қирқ дақиқа ўтган экан.\nЖаноблар, йиллар ўтади. Бальмонт – адабиёт, адабиёт эса – тарих.\nРус муҳожирлигида ювиб бўлмас доғ қолмасин: лоқайдлик, худди шу нарса касалманд улуғ шоирни азият чекишига йўл қўймоқда.


Хуммельс Дембелени Бундеслигадаги энг иқтидорли футболчи деб айтди\n20 март, 2017, 18:30\nЎтган ёзда “Боруссия Д”дан “Бавария” клубига кўчиб ўтган Матс Хуммельс айни дамда Бундеслиганинг энг иқтидорли футболчиси ким деган саволга ҳеч иккиланмай жавоб қайтарди. Германия терма жамоаси аъзосининг сўзларига кўра дортмундликлар футболчиси Усмон Дембеле ҳозирги кунда Бундеслигада тенгсиз эканлигини айтди. Футболчи бу ҳақда ўзининг “Твиттер”даги саҳифаси орқали маълум қилди.\nТаъкидлаш керакки, 19 ёшли футболчининг хизматларига Европанинг бир қатор гранд клублари жиддий қизиқиш билдиришмоқда. Аммо, “Боруссия Д” раҳбарияти футболчисини сотиш ниятида эмаслигини бир неча бор айтган.


Муҳаммад Солиҳ: “Унлилар уйғунлиги Турк қавмларининг уйғунлиги демакдир” - Фарғона.Ру ахборот агентлиги\nМуҳаммад Солиҳ: “Унлилар уйғунлиги Турк қавмларининг уйғунлиги демакдир”\n09.06.2007 09:22 msk\nМуҳаммад Солиҳ. Фарғона.Ру АА фотоси\nМен “Фарғона.Ру” сайтида чоп этилган, ўзбек алифбосини лотинчалаштириш жараёнига бағишланган материалларни қизиқиш билан ўқиб чиқдим. Ҳақиқатан ҳам бу долзарб мавзу.\nМуҳокама иштирокчиларининг айрим мулоҳазаларида лотин алифбосига ўтиш тарафдорлари позициясини муайян сиёсий доираларнинг мафкуравий инжиқлиги ўлароқ кўрсатиш яққол сезилади.\nАйримлар эса лотин алифбосига ўтиш ўзбекларни Совет даври адабиётидан “ажратиб қўйиши”дан нолиганлар. Аммо мулоҳаза билдирувчиларнинг кўпчилиги “ҳамма кирилл алифбосига ўрганиб қолган бир пайтда лотин алифбосига ўтишнинг нима кераги бор” қабилида ўз норозиликларини маиший шикоят даражасида изҳор қилганлар. Айни шу шикоят менга энг самимий муносабатдай кўринди - баъзи арбобларнинг сиёсий баёнотларидан ҳам кўра самимийроқ туюлди.\nҲамма халқларда ҳам миллий ёзув ислоҳоти чоғида шу каби шикоятлар бўлган. Кишилар кўникиб қолган эски алифбо турганда, аллақандай янги алифбони ўрганиб ўтириш ҳеч кимга ёқмайди. Бу табиий ҳолдир.\nАфсусланарлиси шуки, муҳокама қилинаётган масалага профессионал ёндошилмаган. Шахсан мен лотин алифбосининг ўзбеклар учун нега зарарли экани юзасидан биронта ҳам жиддий далилни топмадим.\nЭнг “жиддий” аргумент (алифбони лотинчалаштириш “совет даври адабиётидан узилиш”га хизмат қилиши) ҳар қандай ҳажмдаги матнни кирилл алифбосидан лотин алифбосига бир зумда ўтказиш мумкин бўлган замонавий технологиялар қабатида шунчаки кулгили кўринади.\nРус имлосига гўё душманликда акс этаётган “миллатчилик эҳтирослари” ва “русларга нисбатан нафрат” ҳақидаги таъкидлар ҳам жиддий эмас.\nЁзув ислоҳ қилинишини талаб қилган ва ҳозир ҳам талаб қилаётган объектив сабаблар мавжуд.\nМен, ўзбек тилида ёзадиган киши сифатида, бу борада сизларга ўз фикрларимни билдирмоқчиман.\nМен бу материалларни таҳлил қилишга ниятланганим йўқ, шунчаки муаммо моҳиятига қисқача тўхталиб ўтмоқчиман, холос.\nЎзбек тили Адриатика денгизидан Хитой деворларигача узанган ҳудудда истиқомат қилувчи қавмлар мулоқот воситаси бўлмиш буюк Турк тилининг шеваларидан бири бўлиб ҳисобланади. Бу ҳудудда насаби (келиб чиқиши) турк бўлган 230 миллионга яқин киши истиқомат қилади.\nМарказий шевалардан бўлган ўзбек тили Турк тили лаҳжалари – ўғуз, қорлиқ ва қипчоқ лаҳжаларининг барча асосий компонентларини ўзида тажассум этган. Яъни, у бошқа барча туркий шеваларга хос бўлмиш сингармонизм қонунига асосланган.\nСингармонизм бу ўринда Â, Ü, Ö, О каби унли товушлар уйғунлигини англатади. Айрим ўзбек тилшунослари “ўзбек тили форс тили таъсирида бу хусусиятни йўқотган”, дея тахмин қиладилар.\nБуни Тошкент ва қисман Фарғона водийси шеваларига нисбат бериш мумкиндир, аммо бу Ўзбекистон шимоли ва ғарбидаги лисоний вазиятга мутлақо дахлдор эмас.\n80-йиллар бошларида бу мавзу юзасидан бир тилшунос олим билан баҳслашганим ёдимда. Ўшанда мен унга ўзбекларнинг кўпчилиги юз йиллар илгари бўлгани каби сингармоник тилда сўзлашишларини исботлашга урингандим. Мен сўфий шоир Сўфи Аллоҳёрнинг “Ичингда ўт бўлса, ўт ичиндан ўт” деган мисрасини мисол ўлароқ келтиргандим.\nМен ўзбек кирилл алифбоси мазкур мисранинг бутун аллитерацион манзарасини ифода этабилмаслигини исботлашга ҳаракат қилгандим. Унда бир хил ҳарф билан ёзилган, аммо мутлақо бошқа-бошқа маъноларни англатадиган учта сўз бор. Бу “ўт” сўзидир.\nБиринчи “ўт” (“аланга”) “жасорат”ни англатади.\nИккинчи “ўт” “олов”ни англатади.\nУчинчи “ўт” эса “ўтмоқ” феълининг буйруқ-истак майлидаги шаклидир.\nБу калималар бир хил ҳарфлар билан ёзилади, чунки кирилл алифбосида ўзбек тилининг сингармоник хусусиятларини фарқли ифода этадиган ҳарфлар йўқ. Одамлар [бу сўзларни] кирилл алифбосидаги муайян ҳарф турли оҳангда товланиши мумкинлигини ёдда тутароқ ўқишга мажбурдирлар.\nАснода, биринчи “ўт” “жасоратни тамсил этувчи аланга” ўлароқ “o’t” шаклида ёзилиши керак.\nИккинчи “ўт” ҳам “o’t” шаклида ёзилади, аммо бу гал у “олов”ни англатади.\nУчинчи “ўт” эса “öt” (“ўтмоқ” феълининг буйруқ-истак майлидаги шакли) ўлароқ ёзилиши керак, бундаги “ö” ҳарфи кирилл алифбосида бўлмагани каби бугунги янги алифбода ҳам йўқ.\nЯнги алифбода “о” ва “ o’ ” ҳарфлари бор, аммо унда ҳам “ördak” ёки “öt” сўзидаги биринчи ҳарфни ифодалайдиган “ö” ҳарфи йўқ.\nУнлилар муаммоси бугун пайдо бўлгани йўқ, у юз йиллардан бери мавжуд. Эҳтимол, мазкур муаммо туркий давлатлар Турк рун ёзувидан араб имлосига ўта бошлашлари билан пайдо бўлгандир.\nКейинчалик, XVI асрда Андижон амирининг ўғли, темурийзода, буюк шоир, Ҳинд императори Заҳириддин Муҳаммад Бобур араб алифбосида турк назмий тилидаги сингармоник гўзалликни ифодалашга қодир белгилар етишмаслигидан шикоят қилганди. Бу етишмовчиликни йигирманчи асрнинг етмишинчи йилларда кирилл алифбосида шеър битган бизнинг авлод шоирлари ҳам ҳис қилгандилар\nУнлилар уйғунлигини ифодалаш учун энг қулай имло 42 ҳарфни тасарруф этмиш Рун ёзуви (Дулбарчин) бўлиши мумкин эди. Аммо бу алифбодан фойдаланишга бизда жуда кўп сабабларга кўра имкон йўқ.\nЯнги ислоҳотда ҳал қилинмаган иккинчи масала бу дифтонглар масаласидир.\nЎзбек лаҳжаси ўғуз лаҳжасидан (озарбайжон, турк, туркман, Хоразм шеваларидан) фарқли равишда “ң” бўғиз товушини ҳалигача сақлаб қололган ва бу товуш кирилл алифбосида “нг” тарзида ифодаланади. Бу дифтонг янги алифбода яна “ng” тарзида ифодаланган.\nТилшуносликдан ташқари масаланинг сиёсий томони ҳам бор.\nЎтган асрдаги большевистик раҳбарият ўзбек тилига фақат Тошкент ва Фарғона лаҳжаларини асос ўлароқ олиб, катта хатога йўл қўйди. Улар адабий тилни озиқлантириб турувчи чекка жойлар сўзларнинг бой қатламларига йўлни беркитиб қўйишлари мумкинлигини кўрабилмадилар.\nБунинг устига, бу каби волюнтаристик қарор ўзбек тилини бошқа туркий давлатлар тилидан ажратишга хизмат қилди. 80-йилларда “ўзбек тилидаги сингармонизм ўлган”, деб ҳисобловчи тилшунослар пайдо бўлди. Бу орада “ўзбек” аталмиш халқ сингармоник талаффузда гаплашишда давом этаверди. Адабий тил эса халқдан йироқлашишда давом этди.\nЭндиликда дастлабки хулосаларни чиқариш мумкин: Ислоҳотчилар томонидан қўйилган мақсадлар бажарилмади. Ислоҳот чала қолди, шундан келиб чиққан ҳолда, у имломиз учун зарарли бўлиб ҳисобланади. Янги алифбонинг қабул қилиниши тилимиздаги унлилар муаммосини ҳал қилмади, балки уни янада чуқурлаштирди.\nБиз ёзув ислоҳоти фақат лисоний ва иқтисодий нуқтаи назардангина эмас, балки ҳам сиёсий, ҳам ижтимоий нуқтаи назардан муҳокама қилинмоғи керак, деб ҳисоблаймиз.\nЎтмишда йўл қўйилган хатолар тузатилиши лозим. Бунинг учун зиёлиларимизнинг қатъияти ва мамлакат раҳбарларининг сиёсий иродаси талаб этилади.\nЁзувингизни ислоҳ қилиш бўйича уринишларингиз учун олқиш кутиб ўтириш керак эмас, овора бўласиз. Билъакс, сизни “одамларининг тинчини бузувчилар”, деб аташлари мумкин. Чунки сиз ҳақиқатан ҳам одамларни “аллақандай янги алифбонинг аллақандай ҳарфлари”ни ёдлашга мажбур қилиб, уларнинг тинчини бузмоқдасиз.\nБу нормал ҳолдир, айниқса, шер билан шоқол излари аралашиб кетган бугунги маънавий иниш замонида...\nМуаллиф ҳақида: Муҳаммад Солиҳ – ўзбек адиби, шоир, сиёсий арбоб, мухолифатдаги “Эрк” партияси раҳбари. Қувғинда яшайди, ватанда 15 йиллик қамоқ жазосига ҳукм қилинган.


ИЛМ АҲЛИГА ТОШ ОТИШ — Zamaxshariy.uz\nАллоҳ таолонинг жорий бўлган одатларидан бири шуки, илм аҳли ва уламоларни таҳқирлаган ва масхара қилган одамни мана шу дунёнинг ўзида хор қилади. Суҳайл Андалусий раҳматуллоҳи алайҳ айтади: “Бир қўшнимиз бор эди. Аллоҳ бойлик ва обрўни бериб қўйган, жуда сердавлат эди. Унинг энг ёмон одати дин олимларини калака қилиш ва уларга азият бериш эди. Бир куни Аллоҳ розилигини истаб насиҳат қилдим. У мени камситиб уйидан ҳайдади. Аллоҳга қасамки, орадан 20 йил ўтиб фалаж бўлиб қолди. Мол дунёсидан айрилди. Муҳтожликдан шаҳар бозорида тиланчилик қила бошлади. Бир куни бозорда кўринмай қолди. Орадан уч кун ўтиб, бозор орқасидаги ташландиқ жойдан жасади топилди. Бутун шаҳар уламолари азият кўрган бу инсонинг ниҳояси мана шундай якун топди”.\n“Бир одамни ҳузуримга олиб келишди. Баданининг бир қисми чириб ёмон ҳид тараларди. Мендан бу касалликнинг давоси борми деб сўрашди. Мен уларга гиёҳлардан дори тайёрлаб бердим ва суриш учун малҳам бердим. Эшикдан чиқиб кетаётганда, уни олиб келган кишилардан: «Бу инсон етим ёки бир олимни хафа қилмаганми?», деб сўрадим. У ажабланиб: «Нега бу хулосага келдингиз», деди. Мен: «Ўттиз йилдан бери табиблик қиламан ҳаётим давомида ушбу касалликка чалинган олти кишини даволаганман. Улар ё етимни ёки олимни кўнглини ранжитгани учун шу касалликка учраган.\nЕтим билан олимнинг кўнглини Аллоҳнинг Ўзи назорат қилади. Агар биров уларни ранжитса, Аллоҳ ранжитган одамдан ғазабланади. Мен уларга дори ичишдан олдин тавба қилишни тавсия қилган эдим», дедим. У: “Бу киши мана шу дардга чалингунга қадар катта олимни устидан кулиб, масхара қилиб юрарди”, деди”.\nШундай экан, инсон олим ва фозиллар ҳақида гапиришдан, уларни таҳқирлашда олдин охиратини ўйласин! Аллоҳ барчамизни илм ва уламоларни яхши кўрадиган солиҳ бандаларидан қилсин!\nPrevious Post:ДИНДА ЧУҚУР КЕТИБ АДАШМАЙЛИК\nNext Post:КИТОБ – ҲИКМАТ МАНБАИДИР


«Яшил» йўлакдан дрон учиб ўтолмади - Халқ сўзи\n«Яшил» йўлакдан дрон учиб ўтолмади\n10:09 22 Сентябр 2020 Жамият\nПандемия шароитига қарамасдан давлат ташаббуси билан хориждаги фуқароларимиз чартер авиарейслар орқали Ўзбекистон Республикасига олиб келинмоқда.\nАна шундай чартер рейслар орқали «Внуково-Самарқанд» йўналиши Самарқанд халқаро аэропортига учиб келган фуқаро С.Б. «яшил» йўлак орқали божхона назоратидан ҳаракатланади. Фуқаронинг хатти-ҳаракатлари божхоначиларнинг эътиборини тортди, - деб хабар бермоқда Самарқанд вилояти божхона бошқармаси ахборот хизмати.\nНатижада унинг багаж сумкаси холислар иштирокида кўздан кечирилганда жисмоний шахслар томонидан олиб кирилиши тақиқланган 1 дона “SKY QUEST DRONE” номли учувчисиз учиш аппарати борлиги аниқланди.\nЭслатиб ўтамиз, Ўзбекистон Республикасининг «Ўзбекистон Республикасининг Жиноят, Жиноят-процессуал кодексларига ҳамда Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида»ги ЎРҚ-534-сонли Қонуннинг 1-моддасига асосан, Ўзбекистон Республикасининг Жиноят кодекси 2444-моддаси билан тўлдирилган бўлиб, учувчисиз учадиган аппаратларни қонунга хилоф равишда олиб кириш, ўтказиш, олиш, сақлаш ёки улардан фойдаланиш бўйича жиноий жавобгарлик белгиланган.


28 май 2022, Тошкент вақти: 09:17\nСоғлиқни сақлаш вазирлигига кўра, соғлом яшаш учун ҳар бир ўзбекистонлик 60 гр. мол гўшти, 30 гр. қўй гўшти, 25 гр. қуён гўшти, 70 гр. парранда гўшти, 35 гр. балиқ ейиши керак. Униси ёки бунисини эмас, ҳаммасини.\nБулардан ташқари, вазирлик тавсия қилган рўйхатда жами 42 турдаги озиқ-овқат маҳсулоти бор. Вазирлик бир киши бир кунда ейиши лозим, деб ҳисоблайдиган маҳсулотларнинг умумий нархи қарийб 30 минг сўмни ташкил қилди.\nКунлик рационал овқатланиш нормативларини Соғлиқни сақлаш вазирлиги жорий ойда белгилади.\nТиббиёт ходими ва иқтисодчи олимнинг фикрича, ҳукумат истеъмол меъёрларига оид тавсиядан кўра, кўпроқ истеъмол савати тўғрисида бош қотириши керак.\nАҳолининг ёши, жинси ва касбига қараб соғлом овқатланишини таъминлашга оид ўртача кунлик рационал овқатланиш нормативлари тўғрисидаги қарорни Санитария-эпидемиологик осойишталик ва жамоат саломатлиги хизмати бошлиғи Б.К. Юсупалиев 17 декабрда имзолади.\nМазкур ҳужжат билан айнан шу масалага оид бундан 19 йил олдинги қарор бекор қилинди.\nКасбга қараб энергия сарфи ва сарфга қараб овқат миқдори\nВазирлик овқатланиш меъёрларини белгилар экан, меҳнатга лаёқатсизларни алоҳида гуруҳ сифатида белгилаб, меҳнатга лаёқатлиларни эса, 5 гуруҳга бўлган.\nМасалан, меҳнатга лаёқатлиларнинг II гуруҳига ҳайдовчилар, конвейер ишчилари, тикувчилар, савдо ходимлари, радиоэлектрон саноати ишчилари, агрономлар, ҳамширалар, кичик тиббий ходимлар, алоқалар соҳасида хизмат кўрсатувчилар кирган. Булар, ҳужжатга кўра, бир кунда 2100 — 2800 килокалория сарфлайди.\nЁки I гуруҳга киритилган ўқитувчилар 1800 — 2450 килокалория сарфлаши ҳужжатдан маълум бўлади.\nҲужжатда ҳар бир гуруҳга кирувчилар бир кунда нима ва қанча истеъмол қилиши кераклиги граммларда белгилаб қўйилган.\nҚарордан олинган қуйидаги кўчирмада II гуруҳга кирувчи ёши 18 дан 59 гача бўлган эркаклар истеъмол қилиши керак бўлган маҳсулотлар номи ва уларнинг граммлардаги миқдори кўрсатилган.\nБуғдой уни 25\nЁрма (гуручдан ташқари) 30\nБуғдой нон 250\nЖавдар нон 80\nБошқа сабзавот 70\nПолиз маҳсулотлари 60\nМол гўшти 60\nҚўй гўшти 30\nҚуён гўшти 25\nБалиқ маҳсулотлари 30\nСметана, қаймоқ 20\nТухум (дона) 1,0\nЎсимлик мойи 35\nЙодланган туз 5\nТомат паста 4\nБарча гуруҳлар учун тавсиялар билан мана бу жойда танишиш мумкин.\nОдамлар, одатда, олдига 42 маҳсулотдан иборат рўйхатни қўйиб олиб овқатланмайди. Бас, шундай экан, бундай тавсиянинг илмий қадридан бошқа амалий аҳамияти нимада? Бу саволларга Озодлик Соғлиқни сақлаш вазирлигидан жавоб ололмади.\nҚарорнинг ўзида ҳам бу меъёрларни белгилашдан мақсад нима эканлиги аниқ ёзилмаган.\nШунчаки навбатдаги қарор?\nИсми айтилмаслигини сўраган фарғоналик терапевт-врач қарор юзасидан фикр билдирар экан, “эътибор берманг, буям кўплаб қарорлар қаторидаги яна бир қарор холос”, деди.\nҚарорда белгиланган меъёрларни врачлар аҳоли ўртасида тарғиб қилишга жалб қилинадими, деган саволга андижонлик врач Отабек Аҳлиддинов “Бундай тарғибот буюрилгани тўғрисида ҳеч қачон эшитган эмасман. Бироқ вазирнинг бошқа бир қарори бор, парҳезга риоя қилишни тавсия қилиш тўғрисида”, деди.\nБир кишининг бир кунлик егулиги неча пулга тушди?\nОзодлик ССВ қарорида тавсия қилинган маҳсулотларнинг шу кундаги ўртача чакана нархларидан келиб чиқиб, бир кишининг бир кунлик озиқ-овқати неча пулга тушишини ҳисоблаб кўрди.\nҚуйида келтирилган маълумотда маҳсулот номи, унинг вазирлик бир кунлик истеъмол учун тавсия қилган миқдори, маҳсулотнинг шу кундаги ўртача нархи (1 килоси ёки донаси) ҳамда тавсия қилинган миқдорнинг нархи келтирилган.\nДуккаклилар 20 гр - 14000с- 280 с\nБуғдой уни- 20гр- 4000с - 800с\nГуруч -55гр- 14000с - 770с\nЁрма 30гр- 5000с - 150с\nБуғдой нони 250гр -1700с - 425с\nЖавдар нон 80гр. 4000с - 320с\nМакарон 55гр -7000с- 385с\nКартошка 250 гр - 4000с- 1000с\nКарам 55гр- 3000с - 165с\nБодринг 50гр- 2000с -100 с\nПомидор 60гр - 10000с-- 600с\nЛавлаги 40гр- 2000с --80с\nСабзи 50гр --1000с-- 50с\nПиёз 40гр--1500с-- 60с\nБошқа сабзавот 70гр--6000с – 420с\nПолиз махсулотлари 60гр- 7000с- 420с\nҚовоқ 40гр - 4000с - 160с\nМевалар 250гр- 10000с--2500с\nКуритилган 25гр--25000с - 625с\nУзум 40--10000с-- 400с\nМол гўшти 60гр-60000с - 3600с\nҚўй гўшти 30гр--65000с--1950с\nҚуён гўшти 25гр--30000с--750с\nБалиқ маҳсулотлари-30гр--30000с - 900с\nСметана, қаймоқ 20гр--7000с--140с\nТворог 40гр--7000с - 280с\nПишлоқ 20гр--10000с - 200с\nТухум-(дона)-1,0 - 1000с\nАсал 25гр---70000с - 1750с\nМаргарин 5гр---20000с - 100с\nЎсимлик ёғи 35гр--14000с - 490с\nЧой 2гр - 30000с - 60с\nКофе 2гр- 60000с - 120с\nТомат паста - 4гр- 21000с- 840с\nЗиравор- 2 гр - 10000с - 200с\nЖами: 27 475 сўм\nШундай қилиб, ССВ бир кишига бир кунда истеъмол қилишни тавсия қилаётган маҳсулотларнинг жами нархи 27 475 сўмни ташкил қилди.\nБу рақам Президент Администрацияси ҳузуридаги Иқтисодий тадқиқотлар ва ислоҳотлар маркази директори Обид Ҳакимовнинг 5600 сўм ҳақидаги сўзларига ўзбекистонликлар кескин эътироз билдириши бежиз бўлмаганини яна бир бор очиқлаб қўйди.\nССВ тавсия қилган истеъмол меъёрлари Истеъмол саватчасими?\nИқтисодиёт фанлари доктори Хидирназар Аллақуловнинг 28 декабрда Озодликка айтишича, ССВ тавсияси Истеъмол саватчаси эмас, шунчаки “фойдали маслаҳат”дир. Чунки бу тавсияни берар экан, ҳукумат ўз зиммасига ҳеч қандай мажбурият олмайди. “Истеъмол саватчаси” эса, ҳукуматга мажбурият юклайдиган тушунчадир.\n“Шу кунгача Ўзбекистонда “Истеъмол саватчаси” деган институт киритилгани йўқ. Чунки иқтисодиёт шунчалик қолоқ ва хароб ҳолатдаки, “Истеъмол саватчаси”ни давлат таъминлай олмайди, бинобарин, ҳозирча бундай қонунни қабул қила олмайди”, - деди Хидирназар Аллақулов.\nОчлик индекси ҳисоботида Ўзбекистон\nГлобал очлик индексининг ўтган ойда эълон қилинган ҳисоботига кўра, Ўзбекистон 107 та давлат орасида 30-ўринни эгаллаган. Ўзбекистон 6,7 балл тўплаб, озиқ-овқат тақчиллиги даражаси паст бўлган 47 давлат қаторига қўшилди.\nҚиёслаш учун: Қозоғистон 21-ўринда (5,4 балл),, Арманистон 31-(6,9 балл), Қирғизистон 42-(8,4 балл), Туркманистон 52- ўринда (11,1 балл).\nОчлик бўйича вазият 100 баллик шкала билан ўлчанади. Энг яхши натижа кўрсатган, яъни очлик йўқ давлат 0 билан, энг ёмон натижа кўрсатган давлат 'эса 100 балл билан баҳоланади.


Ўзбекистон Республикаси Вазирлар Маҳкамасининг 2018 йил 8 августдаги “Оилавий меҳмон уйлари фаолиятини ташкил этиш тўғрисида”ги қарори ижроси доирасида ташкил этилган мазкур меҳмон уйларида дам олувчилар ва сайёҳлар учун барча шароитлар яратилган. Энг муҳими мазкур оилавий меҳмон уйлари фаолияти натижасида аҳоли бандлиги таъминланиб, турмуш фаровонлиги ошмоқда.\nСайёҳлик индустрияси, хизмат кўрсатиш ва сервис соҳасини такомиллаштириш натижасида 2018 йилда вилоятга 3 миллион 500 мингдан зиёд, шу жумладан, 550 минг нафардан ортиқ хорижлик сайёҳлар ташриф буюрган. Бу ўтган йилларга нисбатан анча кўп. Айниқса, чет элдан ташриф буюрувчи сайёҳларнинг оилавий меҳмон уйларига бўлган қизиқиши тобора ортмоқда.\nОилавий меҳмон уйлари ташкил этишда Бўстонлиқ тумани улкан салоҳиятга эга. Гўзал ва мафтункор табиати, ўзига хос фусункор манзаралари, файзли гўшалари ҳар бир сайёҳни мафтун этади.\nБўстонлиқ тумани Давлат хизматлари маркази ходимлари “Сиз келманг, ўзимиз борамиз” лойиҳаси доирасида туман марказидан 57 чақирим олисда жойлашган “Бурчмулло” ва “Яккатут” маҳалла фуқаролар йиғинида сайёр хизматни амалга оширди. Сайёр хизматда 60 га яқин фуқаро иштирок этган бўлса, уларнинг 29 нафари оилавий меҳмон уйларини ташкил этиш юзасидан якка тартибдаги тадбиркор сифатида давлат рўйхатидан ўтказилди.\n– Туманимизга ташриф буюраётган сайёҳлар оқими кўпайиб, ички туризм жадал ривожланмоқда, – дейди Яккатут қишлоғида яшовчи Мамлакат Сулаймонова. – Илгари келган сайёҳларга ҳар ким ўзи билганича хизмат кўрсатар эди. Чунки, бошқариладиган тизим йўқ эди. Оилавий меҳмон уйларини қонун ҳужжатларида белгиланган тартибда ташкил этишни мақсад қилганмиз. Миллий таомларимизни шу ернинг ўзида, хорижлик сайёҳлар иштирокида тайёрлашни йўлга қўймоқчимиз. Туман давлат хизматлари маркази ходимлари кўрсатаётган тез ва қулай хизматдан мамнунмиз. Хорижлик сайёҳларни кутиб олиш, хизмат кўрсатиш, меҳмонлар билан муомала қилиш, соҳага оид қонун ҳужжатлари билан яқиндан таништириш мақсадида бир ҳафталик ўқиш ҳам ташкил қилинар экан. Бу албатта фаолиятимиз ривожига хизмат қилади.\nМамлакат опанинг таъкидлашича, тоғли қишлоқдаги асосий қатнов йўлларининг носозлиги, таъмирталаб ҳолга келиб қолгани шу ҳудуд аҳолиси учун ҳам, сайёҳлар учун ҳам кўплаб ноқулайликлар келтириб чиқармоқда. Қишлоқ фуқаролари ушбу масала юзасидан мутасадди ташкилотлардан амалий ёрдам кутмоқда. Зеро, ушбу муаммонинг ижобий ҳал этилиши сўлим Бурчмулло ва Яккатут қишлоғига ташриф буюрувчи сайёҳлар оқимининг янада кўпайишига хизмат қилади.


Apple'дан iMessage технологияси ўғрилиги учун 2,8 миллиард доллар талаб қилишди\n11:27 / 11.05.2016\nIP-телефонлари ишлаб чиқаришга ихтисослашган VoIP-Pal компанияси Лас-Вегасдаги АҚШ округ судига Apple устидан 2,8 миллиард доллар талаби билан даъво қилди. Бу ҳақида MacRumors хабар берган.\nБельвьюда (Вашингтон штати) жойлашган VoIP-Pal вакиллари Apple компаниянинг қатор патентларини ноқонуний қўллаганини билдиришмоқда - хусусан, абонент iMessage сервисининг фойдаланувчисими ёки йўқлигини аниқловчи тизим асосида ётувчи алгоритм.\nДаъво аризасида келтирилган 2 836 710 031 доллар миқдоридаги маблағ ошкор этилмаган муддатда Apple даромадидан 1,25 фоизли улуши ҳисобидан келиб чиқиб белгиланди.\nМаълум қилишларича, даъво аризаси 2016 йилнинг 9 февралида тайёр бўлган, бироқ VoIP-Pal вакиллари Apple билан қонун доирасидан ташқарида музокаралар олиб бораётганликлари туфайли ишнинг судга узатилишини орқага суришаётган эди. Даъвогар компания "патент тролли" эмаслигини таъкидлаб, ўзининг патент портфелини сотиб олиш ёки лицензиялаштиришни таклиф қилмоқда.\nШу билан бирга VoIP-Pal компанияси AT&T ва Verizon мобил алоқа операторларига қарши шу маънодаги даъво аризаси билан чиқди.\n4 май куни Apple Хитойнинг Xintong Tiandi Technology компаниясига қарши судда мағлуб бўлди. Баҳс мавзуси осиёлик ишлаб чиқарувчилар томонидан IPHONE брендининг фойдаланилгани бўлган. Мобил телефонлар учун чарм ғилофлар, сумкалар, портмоне ва яна бир неча шу турдаги маҳсулотлар шундай ном билан аталган.


Рус нашрлари И.Каримовнинг Москвага сафари ҳақида\n24 ноябр 2020, Тошкент вақти: 20:42\nРоссиянинг бир қатор нуфузли нашрлари Ўзбекистон президенти Ислом Каримовнинг Москвага расмий ташрифини турли ракурсларда ёритишга ҳаракат қилди.\n“Известия” газетаси И.Каримовнинг Москва сафари баҳонасида Гулнора Каримова отасининг ўрнини эгаллайдими, деган саволга жавоб қидиради.\n“Гулнора Каримова маданият билан шуғулланади” сарлавҳали мақолада, жумладан, бундай дейилган:\n“Каримов тахти ортида турган мамлакатнинг соядаги лидерлари бошқарув тушовини унинг ёш вориси қўлига топшириб қўймаса керак. Чунки француз ёки испан тилида қўшиқ айтиш билан мамлакатни бошқариш ўртасида катта фарқ бор”.\n“Коммерсант” газетаси Ўзбекистон президентининг Москва сафари мақсадини атрофлича таҳлил қилишга уринган.\n“Музокаралар асосий мавзуи газ масаласи бўлади. Мавжуд маълумотларга кўра, ўз қўшнилари Туркманистон ва Қозоғистон каби Ислом Каримов ҳам ўзбек гази ва Ўзбекистон орқали ўтадиган туркман гази транзити нархини кўтаришни талаб қилади”,- деб ёзди “Коммерсант”.\nНашрнинг “Газпром”га таяниб хабар беришича, 2008 йил биринчи ярмигача Россия ўзбек газини 130 доллардан сотиб олади. Шу йилнинг иккинчи ярмидан эса газ учун Ўзбекистонга 160 доллардан ҳақ тўланади.\n“Коммерсант” газетаси президентлар 2009 йил учун газ нархи борасида ўзаро бир битимга келиши мумкинлиги ҳақида хулоса қилар экан: “Чунки 2009 йилда ўзбек гази баҳоси камида 195 долларни ташкил этиши эҳтимолдан узоқ эмас”, деб ёзади.\nБу нуфузли газета мақоласида бошқа қизиқарли маълумотлар ҳам бор:\n“Ўзбекистон томони Ислом Каримовнинг айни сафарига давлат ташрифи мақоми берилишини талаб қилган, яъни Ўзбекистон раҳбарига Москвада имкони бор барча эҳтиром кўрсатилиши керак эди. Бироқ Россия томони халқаро протоколга кўра, президент бирор мамлакатга давлат ташрифи билан бир марта бориши мумкинлигини эслатди. Аммо шунга қарамай, жаноб Каримов қандайдир мўъжиза туфайли икки марта - 1998 ва 2001 йиллари Москвага давлат ташрифи билан келишга мушарраф бўлган. Натижада Кремль Тошкентни бу ташрифга расмий мақом берилишига кўндирган”.\n“Газета” нашри эса Ўзбекистон-Россия иқтисодий алоқалари тўғрисидаги маълумотларга урғу берган.\nБу нашрнинг ёзишича, Ўзбекистонда Россия сармояси ётқизилган 527 корхона мавжуд. Ўзбекистонда Россиянинг 139 компанияси фаолият кўрсатади. 2007 йилда Ўзбекистон ва Россия ўртасидаги товар айланмаси 48 фоиз ўсган ва 4 миллиард 200 миллион долларни ташкил этган.\nРоссия президенти Владимир Путин эса 6 февраль куни ўтган матбуот анжуманида бошқа рақамларни келтирди.\nУнинг айтишича, Россия-Ўзбекистон товар айрбошлаш ҳажми 37 фоиз ўсган ва 3 миллиард долларга яқинлашиб қолган.\n“Прайм ТАСС” ахборот агентлиги эса Ўзбекистон президентининг Москва сафари пайтида Россия ҳукумати Бирлашган авиасозлик корпорацияси ва Тошкент авиация заводи интеграцияси тўғрисидаги битимни имзолаш ҳақида қарор қабул қилганини билдирди. Мазкур ҳужжатга кўра, Россия бош вазири биринчи ўринбосари Сергей Иванов ўзбек томони билан музокаралар ўтказади ҳамда битимни имзолайди.\n“Маркетинг ва Консалтинг” ахборот агентлиги Ислом Каримовнинг Москва ташрифини ўзбек президенти бошлаган янги сиёсий ўйиннинг бир қисми сифатида баҳолайди.\nАгентликнинг ёзишича, айни пайтда И.Каримов Россия билан сиёсий-иқтисодий ҳамкор эканини кўз-кўз қилишдан манфаатдор.\n“Кремль сиёсатининг ўзбек мотиви” сарлавҳали мақолада, жумладан, мана бундай дейилади:\n“Кремлнинг Марказий Осиё сиёсатида яқин ўртада туб ўзгариши кутилмайди. Бироқ Ўзбекистон билан ҳамкорлик борасида абсолют ишонч йўқ. Ислом Каримовнинг ҳокимиятда экани дўстлик ва иттифоқчиликнинг мустаҳкам кафолати бўла олмайди, чунки ўзбек раҳбари сўнги йиллар давомида ўз тамойилларини бир неча марта ўзгартирган”.\nШунга қарамай, “Маркетинг ва Консалтинг”нинг ёзишича, Россия АҚШдан фарқли ўлароқ, Ўзбекистонда ҳокимият алмашинувидан манфаатдор эмас.


Бухородаги Пои Калон ансамбли «ШҲТнинг 8 мўъжизаси» рўйхатидан жой олди\n11:35 / 12.08.2019 12317\n21 июнь куни Пекин шаҳрида ШҲТ куни муносабати билан ўтказилган тантанали қабул доирасида “ШҲТнинг 8 мўъжизаси” мавзусидаги тақдимот бўлиб ўтди. ШҲТ котибияти томонидан ташкил этилган тадбирда 600 дан зиёд сиёсий, ижтимоий, бизнес доиралар ва дипломатик корпус вакиллари иштирок этишди.\nТуризмни ривожлантириш давлат қўмитаси хабарида айтилишича, ШҲТ бош котиби Владимир Норов ўз нутқида 18 йил аввал Ташкилотга асос солишга доир қабул қилинган қарор унга аъзо давлатларнинг тинчлик ва барқарорликка йўналтирилган муҳим стратегик танлови бўлганини таъкидлади. Нуфузли меҳмонлар бош котиб ҳамроҳлигида “ШҲТнинг 8 мўъжизаси” кўргазмасини кўздан кечиришди. Кўргазмадан ШҲТ мамлакатлари табиати, урф-одатлари, анъанавий либослари, ҳунармандчилик маҳсулотлари ва миллий таомларига бағишланган фотоматериаллар, видеороликлар ва қўлланмалар ўрин олган.\n“ШҲТнинг 8 мўъжизаси” рўйхатидан Бухоро кўрки бўлган, Пои Калон меъморий ансамбли ҳам ўрин олган бўлиб, Ташкилотга асос солинган куни ушбу тарихий масканнинг ҳам тақдимоти ҳам ўтказилди. Пои Калон меъморий ансамбли Минораи Калон атрофидаги ҳудудни ўз ичига олади. Комплекс XII-XIV асрларда 3 бинодан иборат: Минораи Калон, Масжиди Калон ва Мир Араб мадрасаси. Минораи Калон 1127 йилда Арслон хон томонидан бунёд этилган бўлиб, деярли 900 йил давомида таъмирланмаган. Унинг баландлиги 46,5 метрни ташкил қилади.\nМасжиди Калон – Самарқанддаги “Бибихоним”дан кейин Марказий Осиёда катталиги бўйича иккинчи ўринда турувчи масжид. Убайдуллахон ҳукмронлиги даврида, қорахонийлар масжиди ўрнида қурилган. Қурилиш ишлари 1514 йилда тугалланган. Мир Араб мадрасаси Убайдуллахон ҳукмронлиги даврида, 1535-1536 йилларда қад кўтарган. Масжид анча катта бўлиб, 111 та ҳужра ва 2 зални ўз ичига олган.\nБухородаги ЙТҲ: тожикистонликлардан бири ўта оғир аҳволда\nСаудия Арабистони, Исроил, Бангладеш ва Баҳрайн ШҲТга кириш истагини билдирди


Элмира Баситханова иштирокида бадантарбия машқлари\nЭлмира Баситханова иштирокида қувноқ бадантарбия - видео\nМарказий Экопаркда бош вазир ўринбосари Элмира Баситханова иштирокида 100дан ортиқ турли ёшдаги фуқаролар оммавий бадантарбия машқларини бажаришди.\nТОШКЕНТ, 20 ноя – Sputnik. Тошкентда Бобур номидаги Экопаркда соғлом турмуш тарзига бағишланган марафон бўлиб ўтди. Унда тиббиёт ходимлари ва барча фаол спорт ишқибозлари иштирок этишди. У ерда 100 нафардан ортиқ турли ёшдаги фаол ҳаёт тарзи ишқибозлари қувноқ мусиқа садолари остида бадантарбия машқларини бажаришди. Ушбу тадбирда 63-ёшли бош вазир ўринбосари Элмира Баситханова ҳам шахсан иштирок этиб иштирокчиларга намуна кўрсатди. Оммавий бадантарбия машқларида Sputnik мухбири ҳам иштирок этди. Шу боис ихтиёримизда ушбу ажойиб кадрлар пайдо бўлди.\nспорт, жисмоний тарбия ва спорт вазирлиги\n© Sputnik / Дильшода РахматоваЭльмира Баситханова, заместитель министра здравохранения\nМарказий Экопаркда бош вазир ўринбосари иштирокида 100дан ортиқ турли ёшдаги фуқаролар оммавий бадантарбия машқларини бажаришди.\nТОШКЕНТ, 20 ноя – Sputnik. Тошкентда Бобур номидаги Экопаркда соғлом турмуш тарзига бағишланган марафон бўлиб ўтди. Унда тиббиёт ходимлари ва барча фаол спорт ишқибозлари иштирок этишди.\nУ ерда 100 нафардан ортиқ турли ёшдаги фаол ҳаёт тарзи ишқибозлари қувноқ мусиқа садолари остида бадантарбия машқларини бажаришди. Ушбу тадбирда 63-ёшли бош вазир ўринбосари Элмира Баситханова ҳам шахсан иштирок этиб иштирокчиларга намуна кўрсатди.\nОммавий бадантарбия машқларида Sputnik мухбири ҳам иштирок этди. Шу боис ихтиёримизда ушбу ажойиб кадрлар пайдо бўлди.


Bosh sahifaIqtisodiyot va boshqaruvЎзбекистонда алтернатив туризм йўналишларини ривожлантириш истиқболлари\nWritten by Қурбонова Моҳинур on Payshanba, 11 MArt 2010. Posted in Iqtisodiyot va boshqaruv\nЎзбекистон сайёҳлик соҳасида улкан салоҳиятга эга. Мамлакатимиздаги ноёб тарихий ёдгорликлар, зиёратгохлар, хушманзара табиат ва файзли гўшалар, халкимизнинг бетакрор маданияти, аньаналари бутун дунёдан сайёхларни ўзига ром этмоқда. Ҳозирги кунда Ўзбекистонда туризмнинг бир неча турлари мавжуд бўлиб, асосан маданий билиш туризмига катта эьтибор қаратилган. Бироқ мамлакатда мавжуд бўлган ресурслардан фойдаланиб, туризмнинг янги турлари: дарё туризми, чўл туризми, экотуризм, спорт туризми, соғломлаштириш туризми, агротуризм ва бошқа турларни йўлга қўйиш мумкин.\nЎзбекистонда яна бир катта потенсиалга эга бўлган туризм турларидан бири - бу таьлим туризми. Чунки, ҳозирда чет элларда ўз билими ва малакасини оширишни хоҳлайдиган талабгорлар кўп бўлиб, бунга нафақат Ўзбекистонда балки бутун дунёда алоҳида эьтибор билан ислоҳотлар қилиниб, имкониятлар яратиб берилмоқда. Таьлим ва туризм биргаликда олиб борилганда инсон ҳам ҳордиқ чиқариши, ҳам билим олади. Асосан бу турдаги туризм ёшларга мўлжалланган бўлиб, халқаро ва давлат миқиёсида ривожлантириш мақсадга мувофиқдир.\nМаьлумки, Ўзбекистонга ташриф буюрувчиларнинг кўпчилиги 50-60 ёшдан ошган сайёҳлар бўлиб, уларнинг қаторига ёшларни ҳам қўшиш учун янги турлар ташкиллаштирилса бўлади, чунки, ёшлар ўзгача талаблар билан ташриф буюришади. Бунинг учун кўп маблағ талаб қилинмайди ва асосий эьтибор таьлим даргоҳи ўқувчи ва ўқитувчиларининг билим савиясига қаратилади.\n1996 йил Бутунжаҳон Туризм ва Маданият Конференсиясида: "21 асрда мустақил давлатларнинг иқтисодий кўрсаткичларнинг ўсишида таьлим ва туризм катта рол ўйнайди" деб таькидлаб ўтилган. 1991 йилдан то ҳозирги кунгача Ўзбекистонда Олий ўқув юртларнинг сони 30%га ошган, 1997 йилда ташкил этилган "Умид" жамғармаси ёрдамида талабалар бир неча Европа давлатларида, АҚШда, Туркия, Японияда бакалавр ва магистрлик даражалари дипломларинин қулга киритиб қайтганлар. Шунингдек, мамлакатимизда хилма хил ташкилотлар АCCЕLS, NAFE, British Council ва Erasmus Mundus программалари фаолият кўрсатиб келмоқда. Бироқ, чет эл фуқароларининг Ўзбекистон Республикаси Олий таьлим муассасаларида ўқиётганликларини камдан кам учратиш мумкин.\nТаьлим туризми орқали мактаб ўқувчилари, коллеж ва университет талабалари, ходимлар ўз билимлари ва малакаларини ошириш имконига эга бўладилар. Бу жараёнда маданий-маьрифий турлар, экотурлар, саньат ва ҳунармандчилик турлари, диний, соғломлаштириш турлари, саргузашт турлар, шунингдек, конференсия, семинар - тренинглар, фестиваллар, музей ва театрлар бўйлаб экскурсиялар ташкиллаштирилиши мумкин.\nТаькидлаш жоизки, таьлим туризми ривожланганлик кўрсаткичлари бўйича Буюк Британия 1-ўринда туради. Бу ерга йилига камида 1 миллион киши келадиган бўлса, 2007-2008 йилда 750 000 талаба (сайёҳ) ташриф буюрган ва улардан ўрта ҳисобда £ 6 млрд фойда олинган. Яна бир мисол қилиб Исроил давлатини олиш мумкин. Бу ерда ўқимоқчи бўлган чет эл фуқароларининг бирор кишиси яҳудий бўлса грант асосида ўқиш имконияти берилади. Ёки Финляндияни олиб қарасак, у ерда ўқиш давлат томонидан грант асосида, фақатгина жойлашиш, овқатланиш ва бошқа харажатлар учун талабаларнинг ўзлари тўлашади.\n25000 киши орасида суриштирувлар олиб борилганда маьлум бўлдики, ҳар бир талаба ўзига маьқул бўлган давлатни юртдошларига мақтайди, кейинги йилда ўзи қайтиб ташриф буюриши ҳамда унинг шарофати билан бошқалар ҳам келиши мумкин. Бундан ташқари, 18-24 ёшдагиларнинг кўпчилиги саньатга қизиқади. Демак булар учун музейлар, кўргазмалар катта қизиқиш уйғотар экан.\nЎзбекистонда бу турдаги туризмни йўлга қўйиш учун барча чет давлатлар таьлим даргоҳлари, корхоналари билан шартномалар тузилиб, қизиқарли турлар ташкил этиб сайёҳларни жалб қилиш мумкин. Бунда талабалар имкони бор ёки йўқлигидан қатьий назар бошқа давлатга саёҳат қилишади ва у ерда таьлим олишади.\nТаьлим туризмини ривожлантиришнинг афзаллик томонлари:\nü бундай тажриба алмашиш лойиҳалари ёрдамида тил ўрганиш\nü маданиятлар алмашинувини йўлга қўйиш\nü билим ва малакани ошириш, янги маьлумотларга эга бўлиш\nü малакали кадрлар етказиб бериш\nü туризмнинг бошқа турларига талабни кўпайтириб, ички ва ташқи туризмнинг сайёҳлари сонини кўпайтириш\nü валюта тушумини ошириш\nü техника-технологияни ривожлантириб, илм-фан саноат ривожига ҳисса қўшилади.\nТаьлим туризмида ҳар бир талаба хоҳлаган йўналишида билимларни эгаллаш жараёнида назария ва амалиётни бирга олиб боришади. Масалан, туризм, тарих йўналишидаги талабалар бизнинг қадимий шаҳарларимиз Самарқанд, Бухоро, Хивада, Тошкентдаги Сингапур Менежментни ривожлантириш Институтида, тиббиёт соҳасида Тошкентда, Жиззахда, автомобилсозликда Турин политехника Университети ҳамда Асакада ўз салоҳиятларини ошириб, экскурсиялар уюштиришлари мумкин. Саньат ва ҳунармандчиликка қизиққан талабалар ҳунармандчилик мактабларида ўқиб, уларни амалда қўллашлари учун ярмарка ва фестивалларда қатнашиш имконияти бўлади.\nТаьлим туризми йўлга қўйилганда қуйидагиларга талаб кўпаяди:\nТил ўргатиш курсларига\nТалабалар ўқишдан ташқари пайтларида тунги клубларга бориб, дам олишларга\nМаданий ҳордиқ чиқариш (музей, театр, кино, концертга бориш)га эҳтиёж туғилади.\nДемак, туризм индустрияси ҳам университетлар билан ҳамкорликда лойиҳалар олиб борса, Ўзбекистонда таьлим туризмининг ривожланиши мамлакатнинг иқтисодий ўсишига катта туртки бўлади ҳамда унинг ривожланган мамлакатлар қаторида туриши учун имкон яратилади. Шунингдек, чет мамлакатлари билан ижтимоий, иқтисодий алоқалар мустаҳкамланади ва энг асосийси инсонларнинг билимдонлик даражаси ошиб, барча халқлар бирлашади.\nИжтимоий-иқтисодий факультет 2 “Т” гуруҳ талабаси,\nИлмий рахбар – Таджиева Сайёра Ураловна\nИқтисодий таълим ва туризм кафедраси доценти


«Фарғонаазот» АЖ ходимларни bir.uz тизими ёрдамида қандай баҳолайди | BUXGALTER.UZ\n«Фарғонаазот» АЖнинг 47 нафар бухгалтери ишлаб чиқаришдан ажралмаган ҳолда bir.uz тизимида таълим олдилар ва тестдан ўтдилар. Ишлаб чиқариш жараёнида узилишлар бўлмаслиги учун ўқиш қандай ташкил этилди? «Фарғонаазот» АЖ тажрибаси бошқа корхоналар учун ҳам фойдали бўладими?\n«Фарғонаазот» АЖ бош бухгалтери Рафиқжон ҚАЮМОВ:\n– Ҳамма бухгалтерларимиз тажрибали, ҳар бири ўз соҳасининг етук мутахассиси. Бироқ бугунги кунда касбий билимларни янада чуқур эгаллаш талаб этилмоқда. БҲМСни мукаммал даражада билмасдан туриб, ХМҲСга ўтишимиз мушкул бўлади. Шу сабабли барчамиз малакамизни баҳолаб оширишга қарор қилдик.\nКорхона бош бухгалтерининг айтишича, қуйидаги икки сабабга кўра bir.uz тизимини танлашган:\n1) ушбу дастурдаги малака тестлари ўқув материаллари – тушунтиришлар, схемалар, расмлар ва жадваллар билан узвий боғланган. Англаб олиш осон! Ҳаммасини осонгина билиб олиш ва дарҳол тестдан ўтиб, текшириб кўриш мумкин;\n2) бундан ташқари, тизим исталган жойда ва сутканинг исталган вақтида шуғулланиш мумкинлиги билан қулайдир. Фақат бўш дақиқа ва компьютер ёки интернетга уланадиган қурилма керак бўлади. Корхона раҳбарияти ушбу масалада ходимларига ҳар томонлама кўмак кўрсатмоқда.\nЎқиш чоғида бухгалтерлар ҳатто одатий ҳаёт тарзини ҳам ўзгартирдилар. Тушлик пайтида тез-тез тушлик қилиб, ҳамкасблари билан масалаларни ечишдаги мураккабликларни муҳокама қилиш учун иш жойларига қайтишга ҳаракат қилдилар. Узоқ йиллардан буён ишлаётган ва ўз билимларига ишонган кишилар ҳам масалани ечишни уддалай олмаяптилар. Нимадир ўзгарганми?\nОхир-оқибатда «Фарғонаазот» АЖ бухгалтерлари қуйидагиларни тасдиқладилар: bir.uz уларни кундалик бухгалтерия операциялари одатий жамламаси доирасига олиб чиқди, профессионал жиҳатдан дунёқарашларини кенгайтирди ва танлаган мутахассисликлари бўйича бухгалтерия ҳисобини чуқур англашга имкон берди.\nБухгалтерларнинг таъкидлашича, ўқув материаллари содда ва тушуниш осон бўлган тилда баён этилган, шунингдек норматив ҳужжатларга ҳаволалар билан берилган.\nЎқиш якунлари бўйича «Фарғонаазот» АЖнинг барча мутахассислари ўз ихтисосликлари бўйича электрон сертификатлар олдилар, айримлари ҳатто иккита сертификат олишди. Бироқ корхона раҳбарияти томонидан кундузги имтиҳон кўринишида малакани баҳолашни ўтказиш тўғрисида қабул қилинган қарор барча учун ҳақиқий синов бўлди. Ушбу имтиҳон «Norma» профессионал ривожланиш маркази томонидан «Фарғонаазот» АЖ ҳудудида ўтказилди. Бунда имтиҳон бухгалтерия иши бир дақиқага ҳам тўхтаб қолмайдиган қилиб ташкиллаштирилди.\nИмтиҳоннинг биринчи босқичи – 47 нафар бухгалтердан 45 таси тест синовларидан ўтдилар. Бу жуда яхши натижа. Вазиятларга доир масалаларни ечиш таклиф этилган иккинчи босқичдан 13 киши муваффақиятли ўтди. Учинчи босқич топшириқларини 6 киши бажара олди. Бунда иштирокчилар танланган мутахассисликка қараб бошланғич ҳужжатларни, солиқ ёки молиявий ҳисоботни тўлдиришлари керак эди.\nМоддий бўлим ходимлари биринчилардан бўлиб аттестация имтиҳонини топширдилар. Имтиҳон соат 15.00 бошланиб, 5 соат давом этди. Натижа: моддий бўлим бухгалтерлари Ирина Власова ва Элдор Ғофуров аттестат олдилар. Улардан ўқишда ва имтиҳон топширишда нималар мураккаблик туғдирганини сўзлаб беришларини сўрадик.\nИрина ВЛАСОВА, моддий бухгалтер:\n– Ўқув тестини бошлаганимда, ўз тажрибам ва билимларимга таянган ҳолда ўқув материалларисиз саволларни еча оламан, деб ўйлагандим. Бироқ бундай бўлмади! Тестларда хатоликлар бўлди, тизим нотўғри жавоб берилган мавзулар бўйича тушунтиришларни таклиф этди.\nНима мураккаблик туғдирди? Заводда ишлаймиз, минерал ўғитлар ишлаб чиқарилади. Мен илгари ҳеч қизиқиб кўрмаган ва дуч келмаган мавзулар - бонуслар, чегирмалар, хизматлар соҳаси, тикувчилик ишлаб чиқариши ва бошқа мавзулар бўйича масалалар берилди. Бироқ энди моддий бухгалтер ваколатига тааллуқли барча масалалар бўйича жавоб топа оламан. Бу жуда катта ютуғим.\nЭлдор ҒОФУРОВ, моддий бухгалтер:\n- Капитал бўйича топшириқларни ечиш мураккаб бўлди, сабаби амалиётда бу мавзуга тўқнаш келмаган эдим. bir.uz тизимида ўқишдан олдин ҳар кунги иш жараёнида тўқнаш келадиган масалаларга ечим топа олардим. Энди мутахассис сифатида ҳар томонлама билимга эгаман дея оламан! Аттестация имтиҳонини муваффақиятли топширгунга қадар ушбу мутахассислик бўйича икки марта ўқишга ва I ва II тоифали моддий бухгалтер электрон сертификатини олишга улгурдим.\n3. Ўзингизни синаб кўринг!\nbir.uz малакани баҳолаш тизимига ҳозироқ киришингиз ва бепул тест режимида ўзингизни синаб кўришингиз мумкин! Кундалик ишлар сизнинг касбий тайёргарлигингизга таъсир ўтказмаганига ишонч ҳосил қилинг!\nСинаб кўриш учун бепул фойдаланиш мақсадида қуйидагилар талаб этилади:\n1. «Ўқув тестлари» иловасига кириш;\n2. Тизимда янги фойдаланувчи сифатида ёки «Норма»нинг исталган сайти (buxgalter.uz, norma.uz, vopros.norma.uz) логини ва пароли билан рўйхатдан ўтиш;\n3. Исталган малака ва тоифани танлаш ҳамда «Демо-киришга эга бўлиш» тугмасини босинг.\nҲар қандай танланган тоифа бўйича биринчи тестга бепул киришингиз мумкин. Демо-кириш ҳар бир тоифа бўйича бир марта тақдим этилади.\nbir.uz муаллифлар гуруҳи.\nНаманганда «Norma» профессионал ривожланиш марказининг ваколатхонаси иш бошлайди


Ahmad Lutfiy Qozonchi. Hazrati Umar ibn Hattob (r.a.)\nAhmad Lutfiy Qozonchi. Hazrati Umar ibn Hattob (r.a.) ( 60395 marta o'qilgan) Chop etish\nAbdulAziz 01 Mart 2010, 10:26:40\n— юқори мавқе ва мансаб соҳибаси тарафидан (зинога) таклиф қилинганда, "Мен Аллоҳдан қўрқаман", дея бу таклифни қабул қилмаган эркак (ёки шундай қилган аёл);\nҲазрати Умар бу дуони илк маротаба қилаётган эмасдилар. Одамлар у кишининг анчадан буён: "Аллоҳим, менга севимли Расулинг юртида шаҳидликни насиб кил!" деб дуо қилаётганларини билишади.\n— Бунақа ҳунарлар соҳибига икки дирҳам кўп эмас. Эшитишимча, сен: "Истасам тегирмонни шамол билан айлантираман", деган эмишсан?\nҚул шуларни айтиб кетди. Форсий бўлишига қарамай, у насронийликни қабул қилган, Нихованддан олиб келинган асир болаларнинг бошини силаб, "Мени куйдирдинг, Умар", деган эди.\nЯна бир кун ўтди...\n— Мени еди бу ит... Ўлдирди-я, кофир! — дея бақирганча Ҳазрати Умар ерга йиқилдилар. Дарҳол Лайс қабиласидан бўлган Кулайб ибн Абу Букайр қотилни ушлаб олди. Лекин баданига ботириб олинган пичоқ уни жонсиз ерга қулатди.\nТанидан қон тирқираб отилган Ҳазрати Умар ўзларига келгач: "Ва кана амруллоҳ қодаром-мақдуро", оятини ўқидилар ва ёнидагиларга:\nҲазрати Умар кутилмаганда енгил нафас олдилар. Сўнгра Аллоҳга ҳамд айтдилар. Энди: "Сени мусулмон одам ўлдирди", деган андишага ўрин йўқ эди.\nҲазрати Умарнинг гапларидан Абдураҳмоннинг юз ифодаси заррача ўзгармади. Унинг ўрнида бошқа бир инсон бўлганида, бошига бахт қуши кўнган ҳисоблаб: "Бундай имконият ҳаётда бошқа бўлмайди", дея Ҳазрати Умарнинг ҳақларига тинимсиз дуо қиларди.\n— Кимни қолдирай? Абу Убайда бўлганида, уни тайинлаган бўлардим. Эртага Раббимга: "Муҳаммад умматини Муҳаммад умматининг Амини қўлига топшириб келдим", дердим. Агар Абу Ҳузайфанинг озод қилинган қули Солим ҳаёт бўлганида, балки уни қолдирардим. Раббим шу ҳақда мендан сўраган замон: "Мен Расулингнинг шундай деганларини эшитганман: "Солимда Аллоҳга бўлган кучли муҳаббат ва тақво бордир". Халифаликни шунинг учун унга қолдирдим", деган бўлардим.\n— Ўйлаётиб, кўзим илинибди. Тушимда бир одамни кўрдим. У ўзининг боғига кириб, қўлига тушган нарсани тўплаётган эмиш. Бу тушни кўриб англадимки, Аллоҳ тақдири бор ва у бўлажакдир. Мен бу ишнинг зарарини ҳаётда ҳам, кейин ҳам кўришни истамайман. Расулуллоҳ алайҳиссалом "Жаннат аҳлидан", деганлари, аввало, Саид ибн Зайд. Уни бу ишга аралаштирмоқчимасман. Чунки у давлат ишларига қизиқмайди. Қолганлар Абдуманноф авлодидан бўлган Али ва Усмон, Расулуллоҳ алайхнссаломнинг тоғаваччалари Саъд ибн Абу Ваққос ва Абдураҳмон ибн Авф, холаваччалари Зубайр ибн Аввом ва Талҳа ибн Убайдуллоҳки, биз уни "Хайрли Талҳа", деймиз, мана шулар ичларидан бир амир танласинлар. Танлаб бўлиб, унга етарлича ваколат бериб, ёрдамчи бўлингиз.\nУлар Ҳазрати Умарга "Йўқ" деган ишларини барибир қилдириб бўлмасликни билиб, чиқиб кетишди. Кейин яна бошқа одамлар келишди.\nОдамлар бу гапдан кейин бошқасини кутмадилар. Улар: "Модомики, Али ҳақида шундай деяптилар, демак, у раҳбар бўлиши керак", дейишди.\n"Эй Умар, нега ўзингиз ундай қилгансиз бўлмаса? Нима учун қариндошларингиз юқори лавозимларда ишлашди?" деган эътироз бўлмади. Бўлиши ҳам мумкин эмасди. Акс ҳолда, Ҳазрати Умарга туҳмат қилинган бўларди. Зеро, у киши бундай ишга қўл урмаган, яъни, давлат мулкидан ўзлари ёки қариндошлари манфаатлари йўлида бирор марта бўлсин фойдаланмаган эдилар.\n— Йўқ. Чунки у эшигини ёпади-ю, ташқарига чиқади. Мундоқ қорнини тўйғазмайди ҳам... Ит ётиш, мирза туриш... Мен унга турмушга чиқмайман, — деган эди.\n"Кўпчиликнинг фикрига бўйсунинг. Агар икки киши бир одамни, яна икки киши бошқа одамни танласа, Абдураҳмон ён босган одамни танланг", дедилар. Саъд амакиваччаси Абдураҳмонга қарши чиқмайди. Абдураҳмон эса Усмоннинг куёвидир (Уқба ибн Муайтнинг қизи Умму Гулсум Абдураҳмоннинг хотини. Усмон эса Умму Гулсумнинг эмикдош акаси). Ёки Усмон Абдураҳмонни сайлашга ҳаракат қилади. Қолган икки киши кимни танласа ҳам, фарқи йўқ,.\nИмом Умарни қўрқитаётган нарса у тарафда унга қандай жой ҳозирлаб қўйилгани эди. Агар Расулуллоҳ алайҳиссаломнинг ёнларидан жой ололмаса, "Шу ерда ўтир, Ҳаттобнинг ўғли!" дейилса, ҳақиқий мусибат ана шу бўлади.\nҲазрати Умар умр бўйи шу ҳадик билан яшади. У киши Қуръондаги: "Эй мўминлар, Аллоҳдан ҳақ-рост қўрқиш билан қўрқинглар ва фақат мусулмон бўлган ҳолларингизда (ҳаёт кечириб, мусулмон бўлган ҳолларингизда) дунёдан ўтинглар" (Оли Имрон, 102), оятини қайта-қайта ўқиб, шу оятни унутиб қўйишдан қўрқиб яшадилар.\nБуюк ва Одил амир тинимсиз: "Қалбларни ўгириб-айлантириб ташлаш қудратининг соҳиби бўлган Аллоҳ қалбимни динингда мустаҳкам қил!" дея дуо қиларди. Зеро, Умму Салама Расулуллоҳ алайҳиссаломдан шу дуони кўп эшитган эканлар.\nҲазрати Умарнинг узукларида бор-йўғи уч дона сўз бор эди: "Кафакал мавту ваъизан" (Ўлим сенга етарли насиҳатдир). Ҳа, Ҳазрати Умар ўлимни унутишни истамадилар. Чунки Аллоҳ ўз каломида шундай деган: "Ва (барчангиз) Аллоҳга қайтариладиган Кундан қўрқингиз! Сўнгра ҳар бир жонга қилган амали учун тўла жазо берилади ва ҳеч кимга зулм қилинмайди" (Бақара, 281). Бир тарафдан Аллоҳнинг чексиз раҳматидан умид, бошқа тарафдан тасаввур қилиб бўлмайдиган азобдан қўрқув Ҳазрати Умарни шунчалик чулғаб олган эдики, "Фақатгина бир киши жаннатга киради", дейилса, "Ўша мен эмасмиканман", деган умид билан, "Фақат бир киши дўзахга тушади", дейилганда, "Ўша мен бўлишим мумкин", деган қўрқув билан яшадилар.\nМана, ҳаёт шамлари сўнмоқда. Манзил кўриниб, олтмиш уч йиллик ҳаётнинг тугашига озгина вақт қолди. Ҳазрати Умар оҳиста-оҳиста: "Гувоҳлик бераманки, Аллоҳдан бошқа илоҳ йўқ! Муҳаммад Унинг бандаси ва расулидир", дея бошладилар... Ниҳоят, ҳижрий 23 йил муҳаррам ойининг илк куни Ислом оламининг қуёши, иймон ва ирфон қуёши боқий олам томон йўлга чиқди. Вафот этган зот оддий инсон эмасди. У ўзга бир олам эди. Унга ўхшашининг яна келиши даргумон, ҳақ ва адолатнинг жонли тимсоли Умар энди бу оламда йўқ. У ҳаётининг сўнгги нафасини чиқарганида бутун Ислом олами етим қолгандек эди. Унинг дунёни тўлдирган адолати қиёматгача инсоният хотирасида яшайди. Шубҳасиз, унинг азиз руҳи суюкли дўстлари Расули Амин алайҳиссалом ва Ҳазрати Абу Бакрнинг ёнларига учган эди.\n— Марҳамат... Марҳамат... — деди ва Расулуллоҳ алайҳиссаломнинг хоналарига кириб кетди. Жамоат ҳурмат билан тобутни ерга қўйди.\nҲазрати Умар чек-чегарасиз раҳмат уммонига чўмган эдилар. Энди ёнларида: "(Эй Муҳаммад алайҳиссалом), дарҳақиқат, Биз сизни барча оламларга фақат раҳмат (яъни, Аллоҳнинг раҳмати - жаннатига етаклагувчи) қилиб юбордик" (Анбиё, 107), дея таърифланган буюклар буюги Пайғамбаримиз алайҳиссалом бўладилар. Ҳазрати Умар Расулуллоҳни жонларидан ортиқ яхши кўрганларининг мукофотини оладилар. Зеро, иймон келтирганларидан кейин қалбини фақат Аллоҳ ва Расулининг муҳаббати билан тўлдирган, шу муҳаббатга зид ҳеч бир ҳис ёки севги унинг кўнглига йул тополмаган эди.\nҲаётида энг кўп севган, энг кўп бирга бўлган дўстлари билан ҳамроҳ бўлиш бахтига абадий эгалик қилажаклар. Эртага илоҳий маҳкамага ёнма-ён кириб борадиган бу уч дўст биздан ҳеч нарса кутишмаса керак. Лекин орадан ўн тўрт аср ўтганига қарамай, уларни севиш бахтига муяссар булганларни Аллоҳ кечиришига ишонамиз. "Инсон яхши кўргани билан бирга бўлади", деган Расулуллоҳ алайҳиссаломнинг муждалари қалбида мана шу уч буюкка чексиз муҳаббати борлар учун илоҳий раҳматнинг ифорини келтиради. Аллоҳим, уларни севганларни улардан айирма. Сен ҳар нарсага қодир зотсан!\nAbdulAziz 01 Mart 2010, 10:26:56\n"Биз қабул қилган дин сенинг динингдан афзал", дея олган куёви Саид ибн Зайдни дўппослаганларида ва унга ёрдам беришга шошилган синглиси Фотиманинг оғзи-бурнини қон қилганларида ўша жаҳл яққол намоён бўлган эди.\nРасулуллоҳнинг ҳузурларида ёқимсиз воқеа содир бўлган замон, асаблари таранглашиб: "Изн беринг, калласини олай", деган ҳам ўша Ҳазратимиз Умардир.\nАбу Бакр ўлим тўшагида эканлар, Талҳанинг югуриб келиб: "Сиз Умарнинг қандайлигини била туриб, уни халифа этиб тайинлаяпсиз, Аллоҳга нима деб жавоб берасиз?" дейишга ундаган нарса ҳам Ҳазрати Умардаги ўша қаҳр ва ғазаб эди. Лекин Умар розияллоҳу анҳу амир сифатида илк бор жума хутбасини ўқишга чиққанларида, сўзларини қуйидаги дуолар билан бошлаган эдилар: "Аллоҳим, мен қаҳри қаттиқ инсонман. Сенга бўйсунганларга нисбатан мени юмшоқ табиатли, адолатли қил. Қаҳрим ва қаттиққўллигимни зулмга айлантирмай, душманларинг, фитна-фасодчилар ва мунофиқларга йўналтир".\nОтининг ахлатида арпа донларини кўриб: "Мўминлар очликдан қийналаётган бир пайтда, сен арпа еяпсанми?" деб, отга бериладиган арпани бир камбағал оиланинг дастурхонига тортиқ қилишга Умарни ундаган нарса ҳам муҳаббат ва эҳтиромдир.\nАллоҳ ва Расулига бўлган муҳаббат ва буюк эҳтиром қаҳру ғазаб билан қоришиб, у зотни адолат тожи қилиб кўтарди...\nАллоҳ у зотдан рози бўлсин.


ЖССТ: Бир кеча-кундузда коронавирусга чалиниш ҳолатлари сони бўйича янги рекорд қайд этилди - Daryo\n11:10, 09.10.2020 25975\nСўнгги бир кеча-кундузда дунё бўйлаб 338 799 киши коронавирус юқтириб олди, бу бутун пандемия давридаги янги рекорд бўлди. Бу ҳақда «РБК» Жаҳон соғлиқни сақлаш ташкилоти сайтига таяниб хабар бермоқда.\nЯнги ҳолатларнинг энг кўп сони Америка қитъасида қайд этилган — у ерда бир суткада 122 715 киши касалликни юқтирган. Ундан кейинда Европа (96,9 мингта янги ҳолат), учинчи ўринда — Жануби-шарқий Осиё (89,6 мингта янги ҳолат) бормоқда.\nБундан аввалги рекорд ЖССТ томонидан 4 октябрь куни қайд этилган, ўшанда коронавирусга чалиниш билан боғлиқ янги ҳолатлар бир кунда 330 мингтага кўпайган эди.\nТашкилот статистикасига кўра, дунёда коронавирусни юқтириб олганларнинг жами сони 36,002 миллионтани ташкил этади. Жонс Ҳопкинс университети маълумотлари бўйича эса, уларнинг сони 36 337 110 нафарга тенг.\nЭслатиб ўтамиз, Ўзбекистонда COVID-19 инфекциясини юқтириб олганлар сони расман 60 минг кишидан ошди. Соғлиқни сақлаш вазирлигининг 8 октябрь соат 18:00 ҳолатига доир маълумотларига кўра, мамлакатда жами 60026 ҳолатда коронавирус инфекцияси аниқланган.\nМаълумот учун, дунёда коронавирусга чалинганлар сони 30 августда 25 миллион, 11 сентябрда 28 миллион, 14 сентябрда 29 миллион, 18 сентябрда 30 миллион, 21 сентябрь куни 31 миллион, 5 октябрь куни 35 миллион, 8 октябрь куни 36 миллион кишидан ошган эди.\n13:58, 21.09.2020 104265\n23:11, 16.09.2020 63477\n22:12, 09.10.2020 94243\n05:06 Бугун 1107\n01:46 Бугун 7010\n15:16, 18.04.2021 96837\n23:58, 17.04.2021 92676\n22:15, 17.04.2021 92722\n10:34, 18.04.2021 74670


Фуқаро мурожаатини кўриб чиқишда йўл қўйган камчилиги учун яна бир раҳбар лавозимидан озод этилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Фуқаро мурожаатини кўриб чиқишда йўл қўйган камчилиги учун яна бир раҳбар лавозимидан озод этилди\t16:55, 31 октябрь\tЎзбекистон Республикаси Бош вазири Шавкат Мирзиёевнинг виртуал қабулхонасига келиб тушаётган мурожаатлар сони соат сайин ортиб бормоқда.\n25 октябрь куни Виртуал қабулхона фаолиятининг 1 ойлик якунларига бағишланган Ўзбекистон Республикаси Бош вазири Ш.М.Мирзиёев раислигидаги мажлис ўтказилди. Мажлисда Ўзбекистон Республикаси Бош прокурорининг мурожаатларни кўриб чиқилаётганда сансалорликларга йўл қўйган қатор мансабдор шахсларга нисбатан чоралар тўғрисидаги ахбороти тингланди. Мажлисда берилган бошқа яна қатор топшириқлар бўйича баённомани ўрнига тегишли Вазирлир Маҳкамаси Қарори қабул қилинадиган бўлди.\nФуқаролар мурожаатларини кўриб чиқишда лоқайдликка, сансалорликка йўл қўяётган раҳбар ходимларга кўрилаётган чораларга қарамай, бундай ҳолат ҳали ҳамон учраб турибди. Фуқаро мурожаатии кўриб чиқишда камчиликка йўл қўйгани учун яна бир раҳбар ўз вазифасидан озод этилди.\nАна шундай мурожаатлардан бири Тошкент шаҳар Миробод туманида истиқомат қилувчи фуқаро Е.Каравайкинадан иссиқлик қуввати билан таъминлаш масаласида келиб тушган.\nМазкур мурожаатни кўриб чиқишда йўл қўйган камчиликлари учун Миробод тумани ҳокими Кадировга ҳайфсан эълон қилинди ва “Тошиссиқликқуввати” ишлаб чиқариш бирлашмаси Миробод тумани филиали раҳбари Мухаммедов эгаллаб турган лавозимидан озод этилди.\nАввалроқ Пенсия жамғармаси ижро этувчи директори Дилшод Султоновга ҳам мурожаатни кўриб чиқишда фақат расмиятчилик нуқтаи назаридан қарагани учун хайфсан эълон қилинганлиги ҳақида хабар бергандик.


Аҳмадбой - xabar.uz\n«Аҳмадбой» ва унинг шерикларига ҳукм ўқилади\n2020 йил 12 февраль куни соат 11.00 да жиноят ишлари бўйича Қуйичирчиқ туман суди биносида А.Турсунбоев (Аҳмадбой)га оид жиноят иши бўйича суд жараёни якунланиб, суд ҳукми эълон қилиниши кутилмоқда.\nСудланувчилар А.Турсунбоев ва бошқалар Ўзбекистон Республикаси Жиноят кодексининг 168-моддаси (фирибгарлик) да назарда тутилган жиноятни содир этганликда айбланмоқдалар.\nАҳмадбойнинг қиммат автомобиллари ва уйлари сотувга қўйилди\n«E-IJRO AUKSION» ягона электрон савдо майдончасида халқ орасида «Аҳмадбой» номини олган Аҳмадбой Турсуновга тегишли бўлган 10та мол-мулк онлайн аукционга қўйилди.\n«Аҳмадбой»нинг неча миллиард қарзи бор? МИБ ушбу суммани ошкор қилди\nФирибгарлик, ноқонуний молиявий пирамида ташкил этиш ва бошқа жиноятларда айбдор деб топилиб, жавобгарликка тортилган чинозлик Аҳмаджон Турсунбоевдан («Аҳмадбой») жабр кўрган фуқаролар сони ва уларга етказилган зарар миқдорига аниқлик киритилди.\nБухоронинг Пешку туманида «Аҳмадбой» борлиги аниқланди. У ҳам чинозлик «салафи» йўлидан бориб, молиявий пирамида шакллантиришга уринаётгани аниқланган.\n«Аҳмадбой» номи билан танилган чинозлик Аҳмаджон Турсунбоев ва унинг жиноий шерикларига нисбатан ўтган йили жиноят ишлари бўйича Тошкент вилоят суди ҳукм чиқарган эди.\nМенинг иложим йўқ, бу вазиятдан чиқа олмайман. Бу ҳазилакам пул эмас, менинг қурбим ҳам етмайди. Бу 500 минг доллар, 1 миллион доллар эмас, бу 40 миллион доллардан зиёд пул. Қани у пуллар?


Ўзбекистон футзал терма жамоаси йиғинга киришди\n7 июль, 2017, 14:10\nЎзбекистон миллий терма жамоаси 3 июлдан йиғинга киришди. Кеча терма жамоага Баҳодир Аҳмедов бош мураббий этиб тайинлангани ҳақида хабар берилганди. Аҳмедов йиғинга жами 21 нафар футзалчини таклиф қилган, деб хабар бермоқда ЎФА матбуот хизмати.\nЎзбекистон МТЖ йиғинига чақирилганлар:\nДарвозабонлар: Рустам Умаров, Шавкат Ибрагимов, Акмал Хазратқулов, Азиз Хушбоқов.\nЎйинчилар: Феруз Фахриддинов, Алишер Ибрагимов, Ойбек Полвонов, Даврон Чориев, Ахрор Умаржонов, Тимур Бердиев, Анасхон Раҳматов, Илҳом Хамроев, Дилмурод Шавкатов, Машраб Одилов, Даврон Абдураҳмонов, Тимур Садиров, Даврон Валижонов, Акбар Усмонов, Ислом Битураев, Ихтиёр Ропиев, Хушнур Эркинов.\nТерма жамоа йиғинни 30 июлга қадар давом эттиради. Машғулотлар душанбадан жумагача соат 12:00да, "Ўзбекистон" спорт мажмуасида бўлиб ўтади.\nЭслатиб ўтамиз, Ўзбекистон миллий терма жамоаси шу йилнинг 17-27 сентябрь кунлари Туркманистонда Ёпиқ иншоотларда бўлиб ўтадиган Осиё ўйинларига тайёргарлик кўрмоқда.


Шароф Рашидов тумани ёшлари билан Мудофаа вазирининг ўринбосари учрашув ўтказди » Sangzor.uz - Жиззах янгиликлар портали\nШароф Рашидов тумани ёшлари билан Мудофаа вазирининг ўринбосари учрашув ўтказди\nUser 05-июн, 10:28 0 298 Жиззах янгиликлари\n"Янги Ўзбекистон ёшлари, бирлашайлик!" шиори остида "Ёшлар ойлиги" доирасида Шароф Рашидов тумани ёшлари билан Мудофаа вазирининг ўринбосари билан учрашуви бўлиб ўтди.\nЎзбекистон Республикасида ёшларга оид давлат сиёсатини тубдан ислоҳ қилиш ва янги босқичга олиб чиқиш чора-тадбирлари доирасида белгиланган устувор вазифалар тўғрисидаги учрашувни Шароф Рашидов туман ҳокими М. Холбўтаев очиб берди.\nШундан сўнг, Мудофаа вазири ўринбосари Х.Қаршиев ўз сўзида ёшларнинг айни кунда илм олишлари, касб-ҳунар эгаллашлари учун давлатимиз томонидан яратилаётган шарт-шароитлар ҳақида сўзлаб берди. Мулоқот жараёнида ёшлар ўзларини қизиқтирган масалалар бўйича ташриф буюрганларга мурожаат қилиб, тегишли жавобларни олишди.\nТадбир давомида фаол иштирок этган 120 нафар ёшларни туман ҳокими спорт инвентарлари, китоб жамланмалари, мусиқа анжомлари билан муносиб рағбатлантирди.\nШароф Рашидов туманидаги 240 ўринли..\nМудофаа тизимида ватанпарварлик тадбирлари..\nШ.Рашидов туман давлат солиқ инспекцияси..\nШароф Рашидов туманидан мурожаат қилган..\nШароф Рашидов тумани ёшлари сектор..


ТОFЛИКЛАР МУАММОЛАРИ ТИНГЛАНДИ\nСарчашма қишлоғи Шаҳрисабз тумани марказидан 70 километр узоқликда, денгиз сатҳидан 2 минг метр баландликдаги Қирққиз, Шоҳ юрти, Айритоғ чўққилари этагида, Тожикистон билан чегарада жойлашган. 5 мингга яқин киши истиқомат қиладиган ҳудуднинг табиати ўзига хос, манзараси чиройли, бироқ муаммолар ҳам етарлича.\nШу йилнинг 7-8 февраль кунлари вилоят ҳокими Зойир Мирзаев ва сектор раҳбарлари томонидан Сарчашма қишлоғи аҳолиси учун ташкил қилинган сайёр қабул давомида ушбу муаммоларни ҳал этиш чоралари кўрилди.\nАҳоли вакиллари билан мулоқот давомида йўллар аҳволининг яхшиланиши бўйича мутасаддиларга топшириқ берилиб, дорихона ва минерал ўғитлар шохобчаси қуриш, чорвачиликни ривожлантириш учун тадбиркорларга ер ва имтиёзли кредитлар ажратиладиган бўлди. Қўшимча ўрганиш лозим бўлган масалалар бўйича тушунтириш берилиб, амалий натижаси маълум қилиниши белгилаб олинди.\nВилоят ҳокими барча мурожаат ва таклифлар асосли эканини, уларнинг ҳал этилиши тоғликларнинг яшаш шароитини яхшилашга хизмат қилишини таъкидлади.\nЗойир Мирзаев туман тиббиёт бирлашмасига қарашли Сарчашма қишлоқ участка шифохонасида ҳам бўлди. Чорак аср аввал қурилган шифохона шу вақтгача бирор марта таъмирланмаган, иситиш тизими ишдан чиққан, зарур аппаратлар, ётиб даволаниш учун хоналар йўқ. Шунга биноан шу йилнинг ўзида шифохона таъмирланиб, моддий-техник базаси яхшиланади ҳамда бир ой ичида шифохонага йўл танламас тез тиббий ёрдам машинаси келтирилади.\nЁшлар билан учрашув ҳам анча самимий ва самарали руҳда ўтди. Ёшлар республика миқёсида тожик тилида дарс ўтиладиган мактаблар ўртасида фан олимпиадаларини ўтказиш, Қарши давлат университетида тожикча ўқитиладиган гуруҳлар ташкил этиш, кутубхона очиш, қишлоқда тикувчилик фабрикаларининг филиаллари ишини йўлга қўйиш каби таклифларни илгари сурдилар. Шу куни бир гуруҳ ёшларга фуқаролик паспортлари тантанали равишда топширилди.\nТоғликлар вилоят ҳокимига қишлоқда кутубхона очиш ва уни ўзбек, рус ва тожик тилларидаги бадиий китоблар билан бойитиш таклифи билан чиққан, шунга асосан вилоят ҳокими ҳам 5 миллион сўмлик бадиий китоблар жамланмаси совға қилиши маълум қилинганди.\nВилоят раҳбарлари Президентимиз томонидан илгари сурилган 5 та муҳим ташаббус бўйича ҳудудда қилинаётган ишлар билан танишаркан, ваъда қилинган кутубхонанинг очилиш маросимида ҳам қатнашишди.\nҚишлоқда ягона бўлган 57-мактаб ўқувчиларига мусиқа асбоблари топширилиб, 60 нафар кам таъминланган оила фарзандларига кийим-кечаклар совға қилинди.\nВилоят сектор раҳбарлари қишлоқ одамлари ҳолидан хабар олди. Ижтимоий ҳимояга муҳтож, ногиронлиги бор фуқаролар, кексалар ҳолидан хабар олиниб, совға-саломлар улашилди.\nУмуман олганда, ушбу мулоқот сарчашмаликлар учун кўплаб масалалар ҳал бўлишида аҳамиятли бўлса, раҳбарлар учун жойлардаги муаммоларни яқиндан ҳис қилиш имконини берди.


05 март 2021, Тошкент вақти: 22:11\nЎзбекистон мустақил инсон ҳуқуқлари ҳимоячилари ташаббус гуруҳи раиси Суръат Икромов номига йўлланган мазкур шикоят аризаси муаллифи М.Қурбонов озарбайжон миллатига мансуб, 1960 йилда туғилган ва Тошкент вилоятининг Ғазалкент туманида яшаган. Асли касби ўқитувчилик. М.Қурбоновнинг аризасида келтирилишича, у 20 йилдан ортиқ вақт давомида Марказий Осиёда иқтисод, молия, социология ва география йўналишларига оид илмий тадқиқотларни мустақил равишда олиб борган. У ўз тадқиқотларини Марказий Осиё давлатларининг ўтиш давридаги муаммоларини ечишда кўмак бўлиши мумкин, деган мазмунда бир неча халқаро ташкилотлар ва элчихоналарга тақдим этган.\n“Аммо, дейилади аризада, 2003 йилнинг 23 майида Миллий хавфсизлик хизматининг қидирув ва оператив бошқарув хизмати бўлимидан бир гуруҳ вакиллар уйимга бостириб кирди. Уйда тинтув ўтказиб, барча илмий тадқиқотларимни мусодара қилди ва мени ҳибсга олди. Кейин эса МХХнинг тергов изоляторига ташладилар”.\nМ.Қурбонов қўлга олинганининг дастлабки соатидаёқ айғоқчиликда, ватанга хиёнат қилишда айбланганини ёзади.\n“Менга иқтисодий соҳадаги илмий мақолаларимдан бири 2003 йил май ойида Европа тикланиш ва тараққиёт банкининг Тошкентда бўлиб ўтган саммитида тилга олиниши ва оқибатда мамлакат президенти Каримов номига кескин танқид бўлишига ҳамда Ўзбекистонга кредит маблағлари берилмаслигига сабаб бўлган, деб айб қўйилди. Мени тазйиқ ва қийноқлар остида тергов қилишди ва қандайдир халқаро ташкилотлар, элчихоналар ходимлари билан Ўзбекистонга қарши хуфёна ҳамкорлик олиб борганлигим ва бу борада вояга етмаган қизлардан фойдалаганлигим тўғрисидаги ёлғон кўрсатмаларни беришга мажбур қилишди”, дейилади аризада.\nМазкур ариза юзасидан “Озодлик” мухбири М.Қурбоновнинг адвокати Зайнаб Кистабоевага мурожаат қилганида, у ўз ҳимоясидаги шахснинг илмий мақолалари Ўзбекистондаги ОАВда, масалан, “ЭКО”, “ПрессТИЖ”, “Экономическое обозрение” каби нашрларда чоп этилганини маълум қилди. Унинг айтишича, М.Қурбоновнинг бу изланишларига Инқирозлар олдини олиш халқаро гуруҳи, Европа хавфсизлик ва ҳамкорлик ташкилоти, шунингдек, Қирғизистон, АҚШ, Молдавия, Польша, Россия каби элчихоналар қизиқиш билдирган ва бу борада маълум ҳамкорлик қилинган. Энди эса шундай таҳлилий мақолалардан бири асосида М.Қурбонов айғоқчиликда айбланаётгани мутлақо асоссиздир.\n“Айбловлар ҳам, суд хулосаси ҳам фақатгина тахминларга асосланган. Гўёки Қурбонов мамлакатдаги чет эл элчихоналаридан биридан Ўзбекистон ҳарбий сирига тегишли материалларни олган ва уни бошқа элчихонага беришга уринган вақтда қўлга олинган. Айблов бўйича асосий гувоҳ эса тегишли тартибда сўроқ ҳам қилинмади ва унинг кўрсатмалари МХХ тергов маълумотларига ҳам зид. У ҳатто судда ҳам сўроқ қилинмади. Қолаверса, бунга (айғоқчиликка) исбот тариқасида келтирилган мақоладаги маълумотлар бир йил муқаддам Қозоғистондаги ОАВдан бири томонидан Интернетда эълон қилинганди. Қизиғи шундаки, ҳарбий сирни бўлган тақдирда ҳам М.Қурбонов уни қаердан олганига умуман эътибор қаратилмаётир”, - деди З.Кистабоева.\nМХХ матбуот хизмати вакили Олим Тўрақулов М.Қурбонов ва унинг адвокати билдирган нотўғри айблов ва асоссиз тергов ҳақидаги даъволарни рад этди. Унинг таъкидлашича, М.Қурбонов ҳарбий ва давлат сири бўлган маълумотларга асоссиз қизиқиш билдиргандан сўнг МХХ идоралари назарига тушган. Аниқланишича, у айрим дипломатик ваколатхоналар вакиллари билан учрашган чоғда улардан аниқ мазмундаги маълумотларни йиғиш ҳақида топшириқ олган. Чет эл фуқароларига ўзини рўйхатдан ўтказилмаган “Арсенал” ахборот-таҳлил маркази раҳбари сифатида таништирган. Хуфёна иш тутиш учун ёш қизлардан чет эл фуқаролари билан мулоқотларда воситачи сифатида фойдаланган. Баъзан қизларга 10 мингдан 30 минг сўмгача пул ҳам бериб турган.


Фонд бозорини ривожлантириш истиқболлари\nЗамонавий молия тизимини молия бозорисиз тасаввур қилиб бўлмайди. Фонд бозори эса молия бозорида мухим ахамиятга эга. Фонд бозори- бу унинг иштирокчилари томонидан қимматли қоғозларни чиқариш ва уларнинг муомалада бўлишида иқтисодий муносабатлар тизимидир.\nФонд бозори ривожланишининг мамлакат иқтисодиётига таъсири шундаки, у кенг доирадаги инвесторларнинг, шу жумладан хорижий инвесторларнинг капиталини иқтисодиётнинг турли тармоқларига жалб қилиш, уларни қайта диверсификация қилиш, шу орқали мамлакат учун мухим бўлган йирик лойихаларни молиялаштириш, ишлаб чиқаришни ривожлантириш, янги иш ўринлари яратиш каби бугунги кунда долзарб бўлиб турган турли иқтисодий-ижтимоий муаммоларни бартараф этишда ёрдам беради.\nФонд бозорини тараққий топтириш хўжалик юритувчи субъектлар ва ахолининг реал даромадларига хам таъсири каттадир. Чунончи, унда компаниялар ўзларининг инновацион лойихаларини молиялаштириш имкониятига эга бўладилар, бозорнинг бошқа иштирокчилари эса қимматли қоғозларни сотиб олиш, сотиш, шунингдек дивиденд ва фоиз кўринишида даромад олиш имкониятини қўлга киритадилар.\nБугунги кунда мамлакатимизда 605 та акциядорлик жамиятлари фаолият юритмоқда. Улар томонидан муомалага чиқарилган қимматли қоғозлар сони 5,503 млрд. донани, чиқарилувнинг умумий қиймати 53,9 трлн. сўмни ташкил этмоқда. Мавжуд 605 та жамиятдан 27 таси банклар, 4 таси биржалар, 9 таси инвестиция фондлари, 16 таси лизинг ва суғурта компаниялари, қолган 549 таси иқтисодиётнинг турли тармоғидаги жамиятлардир.\nФарғона вилоятидаги акциядорлик жамияти сони бугунги кунда 43 тани ташкил этади. Вилоятдаги акциядорлик жамиятлари томонидан муомалага чиқарилган қимматли қоғозлар сони 40,199 млн. донани, чиқарилув хажми 581,5 млрд. сўмни ташкил этмоқда.\n2018 йилнинг 1-ярим йиллигида “Тошкент” республика фонд биржасида савдолар айланмаси 170,9 млрд. сўмни, битимлар сони эса 6401 тани ташкил этди. Шундан вилоятимиздаги акциядорлик жамиятларига тегишли қимматли қоғозлар бўйича савдолар хажми 16,67 млрд. сўмни, битимлар сони 3897 тани ташкил қилди. Бу борада Фарғона вилояти республика миқёсида Тошкент шахридан кейин иккинчи ўринда бормоқда.\nБиржа савдоларида ўтган йилнинг шу даврига таққослаганда ўсиш кузатилди. Бунга кейинги пайтда сохани ривожлантириш бўйича янгича ёндошувдаги ислохотлар сабаб бўлмоқда десак янглишмаймиз.\nЯқинда мамлакатимиз фонд бозорида илк марта “Кварц” АЖ акцияларини IPO (бирламчи оммавий таклиф этиш) усулида сотилиши кўплаб фуқароларимизни фонд бозорига бўлган қизиқишини янада ортирди хамда фонд бозорини ривожланишида мухим қадамлардан бири бўлди.\nБироқ, шундай бўлсада сохада ўз ечимини кутаётган бир қатор муаммолар борки уларнинг ечимисиз фонд бозорини ривожлантириб бўлмайди.\nБугунги кунда мамлакатимиздаги акциядорлик жамиятларининг умумий сони фонд бозори учун кам хисобланади. Чунки қимматли қоғозлар эмитентларининг камлиги фонд бозорини иқтисодиётдаги салмоғини пасайишига, қимматли қоғозлар билан савдо айланмасининг камайишига олиб келади. Бу эса ўз навбатида молия ресурсларини иқтисодиётга етарлича йўналтириш имконини бермайди. Шу муносабат билан муаммо ўз ечимини топиши учун акциядорлик жамияти ташкил қилиш орқали тадбиркорлик фаолиятини юритишни рағбатлантириш механизмларини яратиш лозим.\nИқтисодиётнинг реал сектори ва фонд бозори ўртасидаги узилиш корхоналарга инвестициявий маблағларни жалб қилишда қийинчилик туғдирмоқда.\nАхоли, шу жумладан кўплаб корхоналар бошқарувчилари молия бозори сохасида етарли билим, ахборот ва малакага эга эмаслар. Корхоналар рахбарлари бизнесни молиялаштиришда кўпроқ банк кредитини афзал билсалар, оддий фуқаролар инвестиция объекти сифатида кўчмас мулк, қимматбахо буюмлар, банк омонатларини афзал кўрмоқдалар. Шу муносабат билан қимматли қоғозлар капитал жалб қилиш ва фойда олишнинг самарали воситаси эканлигини кенг оммага етказишда зарур чораларни белгилаш, молия бозори сохасида малакали мутахассисларни тайёрлаш, ахолинининг молиявий сохада саводхонлигини ошириш зарурлигигига эътибор қаратиш зарур.Ривожланган мамлакатларда бўлганидек ахолининг биржа савдоларида иштирок этиши учун қулай ва содда механизмларни жорий этиш керак.\nМаълумки давлат қимматли қоғозлари бозори нафақат давлат бюджети тақчиллигини қоплаш манбаи, балки молия бозори тараққиётидаги мухим восита ва йирик инвестиция лойихаларини молиялаштиришнининг ўзига хос гарови хамдир. Шунингдек у мамлакатда инфляция кўрсаткичларини барқарорлигини таъминлашда сезиларли таъсир кучига хам эга.\nШу муносабат билан фонд бозорини ривожлантиришда давлат қимматли қоғозларини муомалага чиқариш ва жойлаштириш имкониятларидан унумли фойдаланиш зарур.\nБундан ташқари иқтисодиётда давлат иштирокини камайтириш мақсадида давлат улушига тегишли акцияларни бирламчи ва иккиламчи бозорларда сотиш механизмларини қайта кўриб чиқиш, стратегик ахамиятга эга корхоналарни бошқаришда устувор имкониятларни сақлаб қолиш учун “олтинг акция” дан кенг фойдаланиш механизмларини такомиллаштириш зарур.\nМамлакатимизда 2017-2021 йилларга мўлжалланган Харакатлар стратегиясида мамлакатимиз фонд бозорини ривожлантириш чоралари белгиланган. Шу муносабат билан яқин орада Ўзбекистон фонд бозорини халқаро миқёсда етакчилар қаторига қўшилишига умид қиламиз.\nФарғона вилоят бошқармаси бошлиғи\n“Барака” ИФ АЖ акциядорлари диққатига!\n2018 йил 30 июн куни соат 10-00 да Фарғона шахри, Қомус кўчаси 40 уй манзилида “Фарғона агро сервис МТП” МЧЖнинг мажлислар залида жамият акциядорларининг навбатдаги йиллик умумий йиғилиши ўтказилишини маълум қиламиз\nУмумуий йиғилиш кун тартиби қуйидагича:\n1. Жамият бошқарувчи компаниясининг 2017 йил молия хужалик фаолияти якунлари буйича хисоботини тасдиқлаш.\n2. 2017 йил якуни буйича аудитор хулосасини тасдиқлаш.\n3. Жамиятнинг 2017 йил якуни буйича бухгалтерия баланси, фойда ва зарарлар хисоботини тасдиклаш.\n4. Жамиятнинг 2017 йил якуни буйича соф фойдасини таксимлаш.\n5. Жамиятнинг 2018 йил учун инвестиция декларацияси хамда харажатлар сметасини тасдиклаш.\n8. Жамиятни 2018 йил учун аудиторлик ташкилоти ва унга туланадиган хизмат хаки микдорини белгилаш.\n9. Жамиятни активларини бошкариш буйича бошкарувчи компания билан шартнома имзолаш.\n10. Қимматли қоғозлар Марказий депозитарийси ва “Барака” ИФ АЖ ўртасида тузиладиган шартномани тасдиқлаш.\nАкциядорлар умумий йигилиши утказилиши буйича утказилган кузатув кенгаши мажлиси санаси - 08.06.2018 йил.\nАкциядорлар умумий йигилиши утказилиши юзасидан акциядорларга хабар бериш учун тузилган реестр санаси - 08.06.2018 йил.\nАкциядорлар умумий йигилишида катнашиш хукукига эга акциядорлар руйхати тузиладиган сана - 26.06.2018 йил.\nАкциядорлар умумий йигилиши утказилиши юзасидан кушимча маълумотлар олиш ёки саволлар булса, куйидаги манзилга мурожаат килишингиз мумкин:\nФаргона вилояти, Фаргона шахри, Комус кучаси 40 уй. Телефон- 0373-244-30-37. email- ishonchltd@mail.ru.\nSohaga oid muhim hujjatlar\nAxborot siyosati nizomi.\nDividend siyosati nizomi.\nIchki nazorat togrisida nizom.\nManfaatlar qaramaqarshiligi nizomi.\nБарака Аудитор хулосаси 2015 йил.\nБарака Карор 2016 - копия.\nЖамият ташкилий тузилмаси.\nЖамият Устави 2016 йил.\nЖамият фаолиятининг предмеди ва максадлари.\nЖамиятнинг аффиланган шахслари тугрисида маълумот.\nКузатув кенгаши тўғрисидаги низом 27.05.2016.\nМухим фактлар 2016 веб сайтга янгиси.\nТафтиш комиссияси тўғрисидаги Низом 27.05.2016.\nТТТ аудит 2016 йил.\nУмумий йиғилиш тўғрисидаги низом 27.05.2016.\n© 2019 Baraka IF


Чироқчида даҳшатли фожиа: икки киши ўлди, икки киши касалхонада\nЖорий йилнинг 8 июль куни соат 14.05 ларда Қашқадарё вилоятининг Чироқчи туманида яшаган 1994 й.т. Ш.Қ. бошқарувидаги “Нексия” русумли автомашинасини “Еттитом-Қарши” йўлида ҳайдаб кетаётиб, қарама-қарши йўналишдан ҳаракатланиб келаётган Аннарўз қишлоғида яшовчи, 34 ёшли Ш.Л. бошқарувидаги “Нексия” русумли автомашинаси билан тўқнашув содир этган.\nЎзбекистон Республикаси ИИВ Жамоатчилик ва ОАВ билан алоқалар бошқармасининг ёзишича, “Нексия” автомашинаси ҳайдовчиси Ш.Қ. жароҳат олиб воқеа жойида ва Ш.Л. бошқарувидаги “Нексия”автомашинаси йўловчиси 48 ёшли М.Б. касалхонада вафот этганлар .Шунингдек ҳайдовчи Ш.Л. ва унинг яна бир йўловчиси 25 ёшли О.Б. исмли аёл жароҳат олиб касалхонага ётқизилганлар. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nКиритилди: 12:56 09.07.2019. Ўқилди: 2454 марта. Фикрлар сони: 0 та.\nЭски автомобиллар ўрнига янгисини олиш имконини берувч...


ОАВ Россиянинг АҚШдаги элчиси бўлишга асосий номзодни маълум қилди\n12:33 / 06.02.2017\nРоссия ТИВ раҳбари ўринбосари Анатолий Антонов Россиянинг АҚШдаги элчиси вазифасига энг муносиб номзоддир. Россия давлат тузилмаларидаги тўртта манба шундай фикр билдирди, деб ёзмоқда «Коммерсантъ» газетаси.\nМанбанинг айтишича, Мудофаа вазирлигида халқаро муносабатлар масалаларига масъул бўлган ҳамда ТИВга ўтгач, ҳарбий-сиёсий масалалар билан шуғулланиб келаётган Антонов яқин ойларда элчи сифатида Вашингтонга йўл олиши мумкин. У бу лавозимда 2008 йилдан буён Россиянинг АҚШдаги элчиси бўлиб келаётган Сергей Кислякни алмаштиради.\nКремль маъмурияти «Ғарбга нисбатан кескин қарашга эга» Антоновни Россиянинг АҚШдаги элчиси сифатида тайинлаш бўйича 2016 йил кузида қарор қилган, деб ёзади газета. Москва АҚШ президентлиги учун сайловда Ҳиллари Клинтон ғалаба қозониши эҳтимолидан келиб чиқиб, Антонов номзодида тўхтаган. Гарчи сайловда Дональд Трамп ғалаба қозонган бўлса-да, Антонов «Вашингтондаги вазифани эгаллаш борасида улкан имкониятларга эга», дейишган манбалар.\nУлардан бири, бу лавозимга бошқа номзодлар ҳам муҳкоама қилинаётганини маълум қилган.\nШу билан бирга, Антонов атрофидаги манба, унинг элчи бўлиши мумкинлиги ҳақидаги хабарни «тўғри эмас» деб баҳолаган.\nГазета суҳбатдошлари, шунингдек, Трамп ҳам АҚШдаги элчиси борасида аниқ тўхтамга келмаганини айтишган.


Муниса Ризаева «ўғли»ни кийинтиришга олиб борди — видео - ShouBiz.uz\nМедиа 14:08 | 22.1.22\nМуниса Ризаева «ўғли»ни кийинтиришга олиб борди — видео\n«Ўғлим семириб кетибди», — дейди хонанда\nХонанда, актриса Муниса Ризаева «ўғли», митти вайнер Эралини кийинтириш учун дўконга олиб борди.\nЭрали Муниса Ризаева машинада ўтирганда унинг олдига борган. Хонанда машина эшигини очиб, Эралини қучоқлаб, ўпиб қўйган ва ўғлим деб чақирган. Шундан кейин улар кийим олиш учун дўконга борган. Дўконда Муниса Ризаева Эрали семириб кетганини айтган. Шунингдек, видео олаётган инсон ҳам митти вайнернинг ош егач 2 соат ўтиб шашлик ейишига қойил қолган.\nМуниса Ризаева Эралининг продюсери. Унинг сўзларига кўра, Эрали билан шартнома тузган. Муниса Ризаеванинг продюсерлик маркази Эралига пул тикяпти. Актриса вайнер билан кўплаб лойиҳалари борлигини таъкидлаган.\nАввалроқ, Эрали асосий иш жойи «Басри Баба» ресторани эканини, ундан ташқари ҳам бизнеслари борлигини айтганди. Вайнернинг сўзларига кўра, у ойига 10 минг доллар даромад топади.\nШунингдек, Муниса 13 ёшида отаси «Mercedes Benz» совға қилган.\nҲозирда у «Mercedes G-Class AMG 63» автомобилини харид қилишни режалаштирмоқда. Бироқ хонанда уни кутиш учун ҳам 5-6 ой кераклигини таъкидлади. Автомобилнинг нархи комплектация ва божхона харажатларисиз 156 минг долларни ташкил этади.


АҚШ Конгрессига Нақба тўғрисида резолюция тақдим этилди | Azon.uz - Ахборот-таҳлилий портал\n1164 14:00 18.05.2022\nАҚШ конгрессмени Рашида Тлаиб Конгрессга Нақбани тан олиш тўғрисида резолюция киритди.\nТлаиб тарихда илк бор Конгрессга сайланган келиб чиқиши фаластинлик бўлган сиёсатчи ҳисобланади. Резолюция Тлаиб, шунингдек, Илхан Умар, Александрия Окасио-Кортес, Бетти Макколлум ва Мари Ньюманлар томонидан ишлаб чиқилган.\n“Бугун мен 400 Фаластин шаҳар ва қишлоқлари вайрон қилинган, 70 мингдан зиёд фаластинликлар қувғин қилинган Нақбани тан олиш тўғрисида резолюция тақдим этдим”, – деб ёзган у Twitter саҳифасида. Сиёсатчининг қўшимча қилишича, Фаластин халқи зулм ва қаттиқ ирқчилик остида яшамоқда. Унинг фикрчиа, Нақба Ҳозирга қадар давом этиб келяпти.\nТлаиб Исроил ҳаракатлари тан олинмас экан, фаластинликларнинг ҳуқуқлари инкор қилинишда давом этишини таъкидлаган.\nАҚШдаги фаластинликларнинг ҳуқуқини ҳимоя қилиш ташкилоти бу резолюцияни олқишлади. “Узоқ вақт давомида Вашингтон фаластинликларга қарши ҳаракатларга кўз юмиб келди. Биз Исроилнинг мажбурий кўчириш сиёсатини тўхтатишимиз учун Қўшма Штатлар ташқи сиёсатини ўзгартиришимиз керак.\nЯқин Шарқни ўрганиш институти Тлаибнинг ташаббусини қўллаб-қувватлади. Институтнинг таъкидлашича, “Исроилни ташкил қилишда Фаластиннинг 75 фоиз аҳолиси қувилган ва 400 қишлоқ йўқ қилинган. бу ҳаракатлар сионистлар томонидан олдиндан режалаштирилган ва Фаластин заминини ўғирлаш мақсадида амалга оширилган”.\nНақба – Фаластинда Исроил давлатини тузиш учун ўтказилган этник тозалаш бўлиб, унинг оқибатида 750 минг фаластинлик ўз уйларини ташлаб кетишга мажбур бўлган. 500 дан зиёд аҳоли пунктлари бутунлай йўқ қилинган. Нақба давомида 15 мингдан зиёд фаластинлик ҳалок бўлган. кўплаб аҳоли Ғазо сектори, Ғарбий қирғоқ ва қўшни араб давлатларига қочқин сифатида кетган. Уларнинг ўз тарихий ва қонуний ватанларига қайтишга рухсат берилмаган.\nМахсус Долзарб АҚШ Конгресс\n608 23:18 06.07.2022\n268 22:47 06.07.2022\n616 21:45 06.07.2022


Lukoil компанияси IUT талабарига грантлар ажратишини маълум қилди\n17:43 / 02.04.2016\n«ЛУКОЙЛ Узбекистан Оперейтинг Компани» МЧЖ Тошкент шаҳридаги Инҳа университети (IUT) талабаларига грантлар ажратишга тайёр. Бу ҳақда компания вакили IUTга ташриф давомида таъкидлади, деб хабар бермоқда университет матбуот хизмати.\n«ЛУКОЙЛ Узбекистан Оперейтинг Компани» МЧЖнинг ходимлар билан ва ташкилий ривожланиш бўйича бош директори ўринбосари Сергей Старостинский 29-март куни IUTга ташриф буюрди ва университет ректори Шерзод Шерматов билан учрашди.\nУчрашув давомида «ЛУКОЙЛ» вакили IUT ўқув дастури ва талабаларга яратилган шароитлар ҳамда тайёрлов ва корпоратив курслар билан танишди.\nЎз ўрнида Сергей Старостинский «ЛУКОЙЛ»нинг Ўзбекистондаги лойиҳа ва режалари, жумладан, Қандим газни қайта ишлаш комплекси учун ходимлар тайёрлаш ҳақида сўзлаб берди.\nУчрашув давомида томонлар ўртасида ҳамкорликнинг истиқболли йўналишлари муҳокама қилинди. Жумладан, талабаларнинг «ЛУКОЙЛ» компаниясида амалиёт ўташлари ва компания мутахассислари томонидан талабалар учун маъруза ўқиш масалалари кўриб чиқилди.\nСергей Старостинскийнинг таъкидлашича, «ЛУКОЙЛ» компанияси АКТ соҳасида мутахассислар тайёрлаш муҳимлиги ва IUTнинг мутахассислар тайёрлаш бўйича юқори стандартларини ҳисобга олиб, IUT талабаларини қўллаб-қувватлаш дастурини очишни режалаштирмоқда.\nУчрашув сўнггида Сергей Старостинский университет ташрифлар китобига ўзининг самимий тилак ва истакларини ёзиб қолдирди.


Тошкентлик эркак синглиси ва онасини пичоқлаб қўйди\n10:22 / 22.09.2015\nТошкент вилоятида содир бўлган оилавий жанжал икки кишининг ўлими билан якун топди. Воқеа тафсилотлари “Постда” газетасида ўз аксини топди.\nТўрабек исмли одамнинг Шермурод ва Дилмурод исмли икки ўғли, Фарида исмли қизи бор эди. Тўрабек уларнинг барчасини оилали қилиб, энди рафиқаси билан кексалик гаштини сура бошлаганида, қизи 3 ой деганда турмуши бузилиб, уйига қайтиб келди.\nУ янгалари билан келиша олмагани боис Шермурод ва Дилмурод ота-онасининг уйидан чиқиб кетиб, қайноталариникида яшай бошлади.\nОрадан анча вақт ўтиб, Фарида уйга ярим тунда қайтаётгани ҳақидаги гап-сўзлар акаларнинг қулоғига чалина бошлади. Синглисига насиҳат қилиш мақсадида бир куни Шермурод ота уйига бориб, онасини ўртага олиб суҳбат бошлади. Аммо у онасини ҳам, синглисини ҳам ўз гапларига кўндира олмаганидан, суҳбат қизғин баҳсга айлана бошлади.\nЖанжал авжига чиқиб, Фарида акасининг ичкуёв бўлиб яшаб юрганини юзига солгач, бу гапга чидай олмаган Шермурод қўлига пичоқ олиб, синглисини ҳам, онасини ҳам бўғизлаб ташлади.\nОила бошлиғи Тўрабек ота нафақа пулини олиб уйга қайтганида Шермурод аллақачон қайнотасининг уйига кетган эди. ИИБ ходимлари қотилни айнан ўша ердан олиб кетишди. Тўрабек ота эса эртаси куни турмуш ўртоғи ва қизининг дафн маросимини ўтказди.


Янги авлод автобуслари намойиши\nС начала работы biznes-daily.uz 7 421 749\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Янги авлод автобуслари намойиши\nЎзбекистон-Германия қўшма корхонаси ҳисобланган JV MAN Auto-Uzbekistan Қозоғистон пойтахтида давом этаётган “ЭКСПО – 2017” кўргазмасида газда ҳаракатланувчи янги авлод автобусларини намойиш қилди. Экологик транспорт Бутунжаҳон кўргазмаси доирасида Остона шаҳри кўчаларида ҳаракатланмоқда. Экологик транспортда ёқилғи сарфи дизел ёқилғиси билан ҳаракатланадиган автобусдан кўра 40 фоизга камроқ. Швейцарияда лойиҳалаштирилган енгил алюминий кузов автобус самарадорлигининг яна бир кўрсаткичи бўлиб, йўл қопламасига тушадиган оғирликни камайтиради ва унинг хизмат қилиш муддатини узайтиради. Автобуснинг сиғимдорлиги: 90 тагача йўловчини олиши мумкин. Қишда олтита иситгич унинг салонини иситади.\nБугунги кунда JV MAN Auto-Uzbekistan ишлаб чиқариш қуввати йилига 3 мингтани ташкил қилади. Автобуслар Озарбайжон, Қозоғистон, Қирғизистон, Туркманистон, Россия, Грузия, Афғонистон ва Кенияга экспорт қилинмоқда. “ЭКСПО – 2017” халқаро кўргазма бошқармасига Ўзбекистон томонидан етказиб берилган газда ҳаракатланувчи тўртта автобус Қозоғистон пойтахти меҳмонларига хизмат кўрсатмоқда.\nН. ҚОБИЛЖОНОВ тайёрлади.


Муносабат майдони 09 November 2018 16:38 325\nХалқаро валюта жамғармасининг Яқин шарқ ва Марказий Осиё департаменти директори маслаҳатчиси Альберт Эгер:\nЎзбекистон ҳукумати иқтисодиётни ривожлантириши учун ислоҳотларни давом эттириши зарур. Бироқ имтиёзли ва умуман кредитлар тақдим этишни камайтириш талаб этилади. Бу келаси йилда инфляция даражасини назорат қилишда ёрдам беради.\nУнинг фикрича, мамлакатимизда имтиёзли кредитлар тақдим этишни камайтириш керак.\n"Иқтисодиётда ислоҳотларни ўтказишда муҳим вазифалардан бири, иқтисодиётга тўғридан-тўғри кредитлар ажратиш ҳажмини қисқартиришдир. Бундай кредитлар асосан давлат томонидан ва катта имтиёзлар билан тақдим этилмоқда. Имтиёзли кредитларни эса, йирик корхоналар иш ўрни барпо этишни важ қилиб олмоқда. Бироқ, менимча, имтиёзли кредитларни барқарор компаниялар олмоқда ҳамда улар етарли даражада ва кўп иш ўрни ташкил эта олишмаяпти”, - деди Альберт Эгер.\nБунинг олдини олиш учун нима қилиш керак?\nКредит тақдим этишни қисқартириш керак бўлади. Бугунги кунда кредитнинг иқтисодиётдаги улуши 44 фоизни ташкил этмоқда. Иқтисодиёт ўсиши 5 фоизни, кредит миқдори 44 фоизни, инфляция даражаси 16-18 фоиз бўлишини эътиборга олсак, айнан кредит беришни камайтириш билан инфляцияга босим ўтказиш мумкин бўлади.\nИккинчи масала, пул-кредит сиёсати билан боғлиқ. Марказий банк сентябрь ойида қайта молиялаш ставкасини 14 фоиздан 16 фоизга оширди. Бироқ, келгуси йилда инфляция даражаси кутилганидан кўпроқ ошадиган бўлса, Марказий банк бу ставкани ошириш томонга қайта кўриб чиқиши талаб этилади”, - деди ХВЖ вакили.